text:
Kodi Baibulo Limati Chiyani pa Nkhani Yoikidwa Magazi?
Yankho la m’Baibulo
Baibulo limatilamula kuti tisamadye magazi. Choncho, tiyenera kupewa kudya kapena kuikidwa magazi kapena zigawo zake zikuluzikulu. Taonani malemba otsatirawa:
Genesis 9:4. Chigumula chitachitika, Mulungu analola Nowa ndi banja lake kuti azidya nyama koma anawauza kuti asamadye magazi ake. Mulungu anauza Nowa kuti: “
Koma musadye nyama pamodzi ndi magazi ake, amene ndiwo moyo wake.” Lamulo limeneli likugwiranso ntchito kwa anthu onse chifukwa tonsefe ndife zidzukulu za Nowa.
Levitiko 17:14. “
Musamadye magazi a nyama iliyonse, chifukwa moyo wa nyama ina iliyonse ndi magazi ake. Aliyense wodya magaziwo ayenera kuphedwa.” Mulungu amaona kuti moyo wa nyama ndi wake ndipo uli m’magazi. Ngakhale kuti lamuloli linaperekedwa kwa Aisiraeli okha, likusonyeza kuti Mulungu amaona kuti ndi kulakwa kwambiri kudya magazi.
Machitidwe 15:20. ‘
Pewani magazi.’ Lamulo limene Mulungu anapereka kwa Nowa analiperekanso kwa Akhristu. Akatswiri a mbiri yakale amati Akhristu oyambirira ankapewa kudya magazi, ngakhale atagwiritsidwa ntchito ngati mankhwala.
N’chifukwa chiyani Mulungu anatilamula kuti tizipewa magazi?
N’zoona kuti kuikidwa magazi tikadwala kukhoza kuyambitsa mavuto ena m’thupi. Koma chifukwa chachikulu chopewera magazi n’chakuti Mulungu anatilamula zimenezi chifukwa magazi amaimira moyo womwe ndi wopatulika kwa iye.
Onaninso
N’chifukwa Chiyani Mumakana Kuikidwa Magazi?
Anthu ambiri amaganiza zinthu zosiyanasiyana zolakwika pa nkhani ya zifukwa zimene a Mboni za Yehova amakanira kuikidwa magazi. Werengani nkhaniyi kuti mudziwe zoona zake.


c: text/html

text:
Kodi Ziwanda Zilipodi?
Yankho la m’Baibulo
Inde zilipodi. Ziwanda ndi “angelo amene anachimwa,” ndipo anaukira Mulungu. (2 Petulo 2:4) Mngelo woyambirira amene anakhala chiwanda ndi Satana Mdyerekezi ndipo Baibulo limamutchula kuti “wolamulira ziwanda.”—Mateyu 12:24, 26.
Angelo amene sanamvere m’nthawi ya Nowa
Baibulo limanena za angelo amene sanamvere Mulungu Chigumula cha m’nthawi ya Nowa chisanachitike. Limanena kuti: “Ana a Mulungu woona anayamba kuona kuti ana aakazi a anthu anali okongola. Chotero, anayamba kudzitengera okha akazi alionse amene anawasankha.” (Genesis 6:2) Angelo oipawo “anasiya malo awo okhala” kumwamba n’kuvala matupi aumunthu n’cholinga choti achite chiwerewere ndi akazi.—Yuda 6.
Chigumula chitayamba, angelo oipawo anavula matupi aumunthu aja n’kuthawira kumwamba. Komabe Mulungu sanawalole kuti akhalenso m’gulu la angelo ake. Zitatero angelowa sanathenso kuvala matupi a anthu ndipo chimenechi chinali chilango chawo.—Aefeso 6:11, 12.
Onaninso
Mmene Zochita za Angelo Komanso Ziwanda Zimakhudzira Moyo Wathu
Baibulo limanena za angelo ndi ziwanda. Koma kodi n’zoona kuti kuli angelo komanso ziwanda? Kodi zochita zawo zingakhudze moyo wanu?

robotstxt: allowed

filter: keep


text:
KARBONAS, UABKhadi pafupifupi bizinesi
KARBONAS, UAB
Formica, Laser kudula, Lasers, Makampani, kupanga, Mankhwala glass +13
Zikalata
Map
Ntchito gulu
Formica, Laser kudula, Lasers, Makampani, kupanga, Mankhwala glass, Mphamvu ndi zinthu zina zachilengedwe, Mphira, Phale, Stone zamgululi, Zitsulo kudula, Zitsulo kupinda, Zitsulo kutembenuza, Zitsulo kuwotcherera, Zitsulo ndi zitsulo mankhwala, Zitsulo nyumba makoma, Zokhomakhoma, Zokhomakhoma, Zomangamanga, malo
Qr code
vCard
Website
Site dzina: UAB „Karbonas"


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
14 “Inu ndinu ana a Yehova Mulungu wanu.+ Musamadzichekecheke+ kapena kumeta+ nsidze zanu chifukwa cha anthu akufa.
2 Pakuti ndinu anthu oyera+ kwa Yehova Mulungu wanu, ndipo Yehova wakusankhani kuti mukhale anthu ake, chuma chake chapadera,+ mwa anthu onse okhala padziko lapansi.
3 “Musadye chinthu chilichonse chonyansa.+
4 Mitundu ya nyama zimene muyenera kudya ndi izi:+ ng’ombe, nkhosa, mbuzi,
5 mbawala yamphongo, insa, ngondo,+ mbuzi yakuthengo, mphalapala, nkhosa yakuthengo ndi chinkhoma.
6 Nyama iliyonse ya ziboda zogawanika, zokhala ndi mpata pakati imenenso imabzikula,+ imeneyo mungadye.
7 Simuyenera kudya mitundu iyi yokha mwa nyama zonse zimene zimabzikula kapena zokhala ndi ziboda zogawanika, zokhala ndi mpata pakati: ngamila,+ kalulu+ ndi mbira,+ chifukwa zimabzikula koma si zogawanika ziboda. Nyama zimenezi n’zodetsedwa kwa inu.
8 Musamadyenso nkhumba+ chifukwa ndi ya ziboda zogawanika koma sibzikula. Imeneyi ndi yodetsedwa kwa inu. Musamadye nyama yake ndipo ikafa musamaikhudze.+
9 “Mwa mitundu yonse ya zinthu zokhala m’madzi, zimene mungadye ndi izi: Chilichonse chokhala ndi zipsepse ndi mamba mungadye.+
10 Chilichonse chimene chilibe zipsepse ndi mamba musadye.+ Chimenecho n’chodetsedwa kwa inu.
11 “Mbalame iliyonse yosadetsedwa mungadye.
12 Koma mbalame izi ndi zimene simuyenera kudya: chiwombankhanga, nkhwazi, muimba wakuda,+
13 mphamba wofiira, mphamba wakuda+ ndi mtundu uliwonse wa kamtema.
14 Simuyeneranso kudya mtundu uliwonse wa khwangwala.+
15 Musadyenso nthiwatiwa,+ kadzidzi, kakowa ndi mtundu uliwonse wa kabawi.
16 Musadyenso nkhwezule, mantchichi,+ tsekwe,
17 vuwo,+ muimba, chiswankhono,
18 dokowe, sadzu, mleme+ ndi mtundu uliwonse wa chimeza.
19 Tizilombo tonse ta mapiko timene timapezeka tambiri n’todetsedwa kwa inu.+ Timeneti simuyenera kudya.
20 Cholengedwa chilichonse chouluka chosadetsedwa mungadye.
21 “Musadye nyama iliyonse imene mwaipeza yakufa.+ Muziipereka kwa mlendo wokhala mumzinda wanu kuti adye, kapena muziigulitsa kwa mlendo chifukwa inu ndinu anthu oyera kwa Yehova Mulungu wanu.
“Musawiritse mwana wa mbuzi mumkaka wa mayi wake.+
22 “Usalephere kupereka chakhumi cha mbewu zako zonse zokolola m’munda mwako chaka ndi chaka.+
23 Uzidzadya zinthu zako pamaso pa Yehova Mulungu wako, pamalo amene iye adzasankhe kuikapo dzina lake. Uzidzadya chakhumi cha mbewu zako,+ kumwa vinyo wako watsopano, kudya mafuta ako, ana oyamba a ng’ombe ndi a nkhosa zako.+ Uzichita zimenezi kuti uphunzire kuopa Yehova Mulungu wako nthawi zonse.+
24 “Ndiyeno ulendo ukakhala wautali kwa iwe,+ ndipo sungathe kunyamula chakhumicho, popeza malo amene Yehova Mulungu wako adzasankhe kuikapo dzina lake+ ali kutali ndi iwe (chifukwa Yehova Mulungu wako adzakudalitsa,)+
25 uzidzagulitsa chakhumicho ndipo uzidzatenga ndalamazo ndi kuzifumbata m’manja mwako popita kumalo amene Yehova Mulungu wako adzasankhe.
26 Ndalamazo udzagulire chilichonse chimene mtima wako wakhumba,+ kaya ndi ng’ombe, nkhosa, mbuzi, vinyo, chakumwa choledzeretsa+ ndi chilichonse chimene mtima wako wafuna. Ndipo uzidzadya zinthuzi pamaso pa Yehova Mulungu wako ndi kukondwera,+ iweyo ndi banja lako.
27 Mlevi wokhala mumzinda wanu usamutaye,+ pakuti alibe gawo kapena cholowa monga iwe.+
28 “Kumapeto kwa zaka zitatu uzidzabweretsa chakhumi cha zokolola zako zonse m’chaka chimenecho,+ ndipo uzidzachisiya mkati mwa mzinda wanu.
29 Ndiyeno Mlevi,+ popeza alibe gawo kapena cholowa monga iwe, komanso mlendo wokhala pakati panu,+ mwana wamasiye ndi mkazi wamasiye+ wokhala mumzinda wanu, azibwera kudzadya ndi kukhuta kuti Yehova Mulungu wako akudalitse+ pa chilichonse+ chimene dzanja lako likuchita.
Patsani ena
Patsani ena
Deuteronomo 14
Baibulo la Dziko Latsopano la Malemba Opatulika
https://www.jw.org/finder?docid=1011452&Book=5&Chapter=14&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D5%26Chapter%3D14%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ZOTI ANA ACHITE POPHUNZIRA
Zoti Muchite Pophunzira
Anthu Otchulidwa M’Baibulo Amene Akufanana ndi Yosefe
Koperani nkhaniyi ndiyeno lembani kufanana pakati pa Yosefe ndi anthu ena asanu otchulidwa m’Baibulo.
Zinanso
Imbani Nyimbo Yothandiza Kukhala Olimba Mtima
Phunzirani nyimbo imene imatithandiza kukhala olimba mtima ndipo kenako muimbe limodzi ndi banja lanu.
Kodi Mungalimbikitse Ndani?
Zochitazi zingathandize ana a pakati pa zaka 8 ndi 12 kuti adziwe zimene angachite kuti alimbikitse munthu.
Mzimu Woyera Umatulutsa Makhalidwe Abwino
Zochitazi zingathandize ana azaka za pakati pa 8 ndi 12 kuti aphunzire makhalidwe amene mzimu woyera umatulutsa.


text:
ZIMENE BAIBULO LIMANENA
Umphawi
Ngakhale kuti anthu akuyesetsa kuthetsa vutoli, anthu ambiri padzikoli ali mu umphawi wadzaoneni.
Kodi munthu wosauka angatani kuti azikhala wosangalala?
ZIMENE ANTHU AMANENA
Anthu ambiri amaganiza kuti munthu akhoza kukhala wosangalala ngati atakhala ndi zinthu zambiri. Amaonanso kuti munthu akakhala ndi ndalama zambiri ndiye kuti zinthu zikumuyendera. Anthu ambiri omwe ndi osauka amakhala osaphunzira, sakhala ndi mwayi wolandira thandizo labwino lachipatala komanso sakhala ndi mwayi wochita zinthu zina zomwe zingawathandize pa moyo wawo. Zimenezi zimachititsa kuti ena aziona kuti anthu osauka sangakhale osangalala.
ZIMENE BAIBULO LIMANENA
Baibulo limanena kuti munthu amakhala wosangalala osati chifukwa cha ndalama zomwe ali nazo koma chifukwa chokhala pa ubwenzi wabwino ndi Mulungu. Limati: “Odala ndi anthu amene amazindikira zosowa zawo zauzimu.” (Mateyu 5:3) N’zotheka munthu wosauka kukhala wosangalala komanso kukhala ndi mtendere wa mumtima. Zimenezi zingatheke ngati amachita zimene Mulungu amafuna komanso ngati amaphunzira Baibulo lomwe limanena zimene Mulungu achitire anthu posachedwapa.
Anthu amene amamvetsa komanso kutsatira malangizo a m’Baibulo amakhalabe osangalala ngakhale atakhala osauka. Mwachitsanzo, Baibulo limalangiza anthu kupewa makhalidwe oipa monga kusuta fodya komanso kuledzera. Anthu amene amachita zimenezi amawononga ndalama zambiri komanso amadwala matenda oopsa amene amafuna chithandizo cha mankhwala chodula kwambiri.—Miyambo 20:1; 2 Akorinto 7:1.
Baibulo limafotokozanso za mavuto amene munthu angakumane nawo chifukwa cha dyera komanso kukonda kwambiri chuma. (Maliko 4:19; Aefeso 5:3) Malangizo amenewa angathandize munthu kuti asamawononge ndalama potchova juga kapena kuyamba “kukonda ndalama” komwe Baibulo limati “ndi muzu wa zopweteka za mtundu uliwonse.” (1 Timoteyo 6:10) Ndipotu Baibulo limanenanso kuti: “Ngakhale munthu atakhala ndi zochuluka chotani, moyo wake suchokera m’zinthu zimene ali nazo.” (Luka 12:15) Kunena kwina tingati, moyo sagula ndi ndalama. Koma munthu akamatsatira malangizo a m’Baibulo amenewa, amakhala ndi moyo wabwino komanso amakhala wosangalala.
N’zoona kuti anthu osauka amavutika kupeza chakudya, zovala komanso pokhala. Komabe amakhala osangalala akamayesetsa kukhala okhutira ndi zimene ali nazo, akamatumikira Mulungu ndi mtima wawo wonse komanso akamatsatira zimene Mulunguyo amafuna. Iwo amadziwa bwino mfundo ya m’Baibulo yakuti: “Madalitso a Yehova ndi amene amalemeretsa, ndipo sawonjezerapo ululu.”—Miyambo 10:22.
LEMBA LOTHANDIZA: “Odala ndi anthu amene amazindikira zosowa zawo zauzimu.”—Mateyu 5:3.
Kodi umphawi udzatha?
ZIMENE BAIBULO LIMANENA
Ngakhale kuti anthu alephera kuthetsa umphawi, posachedwapa Mulungu adzathetseratu chimene chimayambitsa vutoli chomwe ndi mtima wadyera umene anthu komanso maboma ali nawo. (Mlaliki 8:9) Mulungu adzabweretsa ufumu wake kapena kuti boma lomwe lidzalowe m’malo maboma amenewa. Ufumu umenewu uzidzapereka zinthu zonse zofunikira kwa anthu mosakondera. Baibulo limanena kuti wolamulira wa Ufumu umenewu adzathetsa mavuto onse amene anthu osauka akukumana nawo. Limati: “Adzalanditsa wosauka amene akufuula popempha thandizo . . . Adzamvera chisoni munthu wonyozeka ndi wosauka, ndipo adzapulumutsa miyoyo ya anthu osauka.”—Salimo 72:12-14.
Dziko lonse lidzakhala paradaiso ndipo aliyense adzakhala ndi nyumba komanso chakudya chokwanira. Pa nthawiyi sikudzapezekanso munthu waumphawi. Pa lemba la Yesaya 65:21, 22 pamanena kuti anthu “adzamanga nyumba n’kukhalamo. Adzabzala minda ya mpesa n’kudya zipatso zake. . . . Anthu anga osankhidwa mwapadera adzapindula mokwanira ndi ntchito ya manja awo.” Choncho anthu adzasangalala ndi “phwando la zakudya zabwinozabwino” komanso zinthu zina zabwino zomwe Yehova adzatipatse.—Yesaya 25:6.
N’CHIFUKWA CHIYANI KUDZIWA ZIMENEZI N’KOFUNIKA?
Zimene Mulungu walonjeza zoti adzathetsa umphawi, zimasonyeza kuti amaganizira anthu amene akukumana ndi mavuto. Choncho, kudziwa zimenezi kungathandize anthu omwe akukumana ndi mavuto kuti apirire.
LEMBA LOTHANDIZA: “Pakuti adzalanditsa wosauka amene akufuula popempha thandizo. . . . Adzamvera chisoni munthu wonyozeka ndi wosauka, ndipo adzapulumutsa miyoyo ya anthu osauka.”—Salimo 72:12, 13.
Onaninso
Kodi Ufumu wa Mulungu N’chiyani?
Kodi Mfumu ya Ufumu wa Mulungu ndani, ndipo Ufumuwo udzachita zotani?
N’chifukwa Chiyani Mulungu Walola Zinthu Zoipa Komanso Kuti Anthu Azivutika?
Kodi zinthu zoipa zinayamba bwanji, ndipo n’chifukwa chiyani Mulungu walola kuti zoipazo zipitirirebe mpaka pano? Kodi mavuto amenewa adzatha?
Kodi Timapindula Bwanji ndi Mfundo za M’Baibulo?
Yesu anafotokoza chifukwa chake timafunikira malangizo komanso anatchula mfundo ziwiri za m’Baibulo zomwe ndi zofunika kwambiri pa moyo wathu.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
22 Yehova anapitiriza kulankhula nane kuti:
2 “Iwe mwana wa munthu, kodi ndiwe wokonzeka kuweruza?+ Kodi uweruza mzinda umene uli ndi mlandu wa magaziwu+ ndi kuudziwitsa zonyansa zake zonse?+
3 Unene kuti, ‘Yehova, Ambuye Wamkulu Koposa, wanena kuti: “Iwe mzinda umene ukukhetsa magazi+ kufikira nthawi yako yoweruzidwa itakwana,+ iwe mzinda umene wapanga mafano onyansa kuti udzidetse nawo,+
4 uli ndi mlandu wa magazi amene wakhetsa+ ndipo wadzidetsa chifukwa cha mafano onyansa amene wapanga.+ Wafupikitsa masiku a moyo wako ndipo zaka zoti ulandire chilango zafika. Choncho ndidzakusandutsa chinthu chotonzedwa pakati pa mitundu ina ya anthu ndiponso ndidzakusandutsa chinthu chimene mayiko onse adzachiseka ndi kuchikuwiza.+
5 Mayiko amene uli nawo pafupi ndiponso amene ali kutali ndi iwe adzakukuwiza, iwe mzinda wa dzina lodetsedwa komanso wachisokonezo chachikulu.+
6 Mwa iwetu muli atsogoleri+ a Isiraeli. Aliyense wa iwo akugwiritsa ntchito dzanja lake modzipereka kuti akhetse magazi.+
7 Anthu anyoza abambo ndi amayi awo mwa iwe.+ Mlendo wokhala mwa iwe amuchitira zinthu mwachinyengo.+ Azunza mwana wamasiye ndi mkazi wamasiye.”’”+
8 “‘Iwe wanyoza malo anga oyera, ndipo wadetsa sabata langa.+
9 Mwa iwe muli anthu amiseche amene akukhetsa magazi.+ Iwo amadya chakudya choperekedwa nsembe kwa mafano m’mapiri.+ Achita khalidwe lotayirira mwa iwe.+
10 Anthu avula bambo awo.+ Iwo agona ndi mkazi wodetsedwa amene akusamba.+
11 Munthu wachita zinthu zonyansa ndi mkazi wa mnzake,+ ndipo munthu wachita khalidwe lotayirira mwa kugona ndi mkazi wa mwana wake.+ Munthu wagona ndi mlongo wake, mwana wamkazi wa bambo ake.+
12 Anthu alandira ziphuphu kuti akhetse magazi.+ Iwe walandira chiwongoladzanja+ ndi kuchita katapira.+ Ukupeza phindu losayenera mwa kubera anzako+ mwachinyengo+ ndipo ine wandiiwala,’+ watero Yehova, Ambuye Wamkulu Koposa.
13 “‘Ine ndawomba m’manja+ chifukwa cha phindu lachinyengo limene wapeza+ komanso chifukwa cha zochita zako zokhetsa magazi zimene zili pakati pako.+
14 Kodi mtima wako udzapitiriza kupirira,+ kapena kodi manja ako adzakhala ndi mphamvu m’masiku amene ndidzakulange?+ Ine Yehova ndanena ndipo ndidzachitapo kanthu.+
15 Anthu ako ndidzawabalalitsira ku mitundu ina ya anthu ndipo ndidzawamwaza m’mayiko osiyanasiyana.+ Komanso ndidzachotsa zodetsa zako mwa iwe.+
16 Ndithudi udzaipitsidwa pamaso pa mitundu ina, ndipo udzadziwa kuti ine ndine Yehova.’”+
17 Yehova anapitiriza kulankhula nane kuti:
18 “Iwe mwana wa munthu, kwa ine a nyumba ya Isiraeli akhala ngati zinthu zachabechabe zotsalira poyenga zitsulo.+ Onsewo ali ngati mkuwa, tini, chitsulo ndi mtovu m’ng’anjo. Iwo akhala ngati zinthu zachabechabe zotsalira poyenga siliva.+
19 “Choncho Yehova, Ambuye Wamkulu Koposa, wanena kuti, ‘Chifukwa chakuti nonsenu mwakhala ngati zinthu zachabechabe zotsalira poyenga zitsulo,+ ine ndikusonkhanitsani pamodzi mu Yerusalemu.+
20 Ndidzasonkhanitsa pamodzi anthu amenewa ndili wokwiya ndiponso waukali. Ndidzawasonkhanitsa ngati mmene anthu amasonkhanitsira siliva, mkuwa, chitsulo,+ mtovu ndi tini m’ng’anjo kuti zinthu zimenezi azikolezere+ moto ndi kuzisungunula.+ Choncho anthu inu ndidzakukolezerani moto ndi kukusungunulani.
21 Ndidzakusonkhanitsani pamodzi ndi kukukolezerani moto wa mkwiyo wanga,+ ndipo mudzasungunuka mumzindawo.+
22 Monga mmene anthu amasungunulira siliva m’ng’anjo, inenso ndidzakusungunulani mumzindawo. Chotero inu mudzadziwa kuti ine Yehova ndakutsanulirani mkwiyo wanga.’”+
23 Yehova anapitiriza kulankhula nane kuti:
24 “Iwe mwana wa munthu, uza dzikoli kuti, ‘Iwe ndiwe dziko limene silikuyeretsedwa. Pa tsiku limene udzadzudzulidwe mwamphamvu, mwa iwe simudzagwa mvula.+
25 Aneneri ako akukonza chiwembu mwa iwe.+ Iwo akukhadzula anthu+ ngati mkango wobangula umene wagwira nyama.+ Akulanda anthu chuma ndi zinthu zawo zamtengo wapatali.+ Achulukitsa akazi amasiye mmenemo.+
26 Ansembe ako aphwanya chilamulo changa modzionetsera,+ ndipo akuipitsa malo anga oyera.+ Sakusiyanitsa+ zinthu zoyera ndi zinthu wamba.+ Sanauze anthu kusiyana kwa zinthu zodetsedwa ndi zinthu zoyera.+ Anyalanyaza sabata langa+ ndipo andichitira mwano pakati pawo.+
27 Atsogoleri a mumzindawo ali ngati mimbulu yomwe ikukhadzula nyama. Iwo akukhetsa magazi+ ndiponso kuwononga miyoyo n’cholinga chopeza phindu mwachinyengo.+
28 Aneneri a mumzindawo apaka laimu machimo a atsogoleriwo.+ Aona masomphenya onama+ ndipo akuloserera atsogoleriwo zinthu zabodza.+ Iwo akunena kuti: “Yehova, Ambuye Wamkulu Koposa, wanena kuti,” pamene Yehova sananene chilichonse.
29 Anthu a m’dzikolo abera anthu pochita zachinyengo+ ndiponso zauchifwamba.+ Iwo akuzunza anthu osautsika ndi osauka.+ Abera mlendo pochita zachinyengo komanso zopanda chilungamo.’+
30 “‘Ndinafunafuna munthu pakati pawo amene angathe kukonzanso mpanda wamiyala+ ndi kuima pamalo ogumuka a mpandawo+ kuti ateteze dzikolo n’cholinga choti ine ndisaliwononge,+ koma sindinapeze aliyense.
31 Choncho ndidzawadzudzula mwamphamvu.+ Ndidzawafafaniza ndi moto wa mkwiyo wanga.+ Ndidzawalanga malinga ndi zochita zawo,’+ watero Yehova, Ambuye Wamkulu Koposa.”
Patsani ena
Patsani ena
Ezekieli 22
Baibulo la Dziko Latsopano la Malemba Opatulika
https://www.jw.org/finder?docid=1011452&Book=26&Chapter=22&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D22%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
MUTU 15
Kumenyera Ufulu Wolambira Mulungu Momasuka
1, 2. (a) Kodi n’chiyani chimasonyeza kuti ndinudi nzika ya Ufumu wa Mulungu? (b) N’chifukwa chiyani nthawi zina a Mboni za Yehova amafunika kumenyera ufulu wawo wolambira Mulungu?
NGATI ndinu wa Mboni za Yehova, ndiye kuti ndinu nzika ya Ufumu wa Mulungu. Koma kodi munthu angadziwe bwanji kuti ndife nzika ya Ufumuwu? Sikuti tili ndi mapasipoti kapena mapepala ena ake a boma omwe amasonyeza zimenezi, koma zimene timachita polambira Yehova Mulungu zimasonyeza kuti ndifedi nzika za Ufumuwu. Kulambira Mulungu sikumangokhudza zimene timakhulupirira, koma kumaphatikizaponso kutsatira malamulo a Ufumu wa Mulungu. Chilichonse chomwe timachita pa moyo wathu chimagwirizana kwambiri ndi kulambira kwathu, kuphatikizapo mmene timalerera ana komanso chithandizo cha mankhwala chimene timasankha kulandira tikadwala.
2 Koma nthawi zina anthu a m’dzikoli samvetsa zinthu zimene ifeyo, monga nzika za Ufumuwu, timaona kuti n’zofunika kwambiri pa moyo wathu. Maboma ena ayesa kuletsa kapena kuthetsa kulambira koona. Nthawi zina otsatira a Khristu amamenyera ufulu wawo kuti azitha kutsatira malamulo a Mfumu yomwenso ndi Mesiya. Zimenezi n’zosadabwitsa chifukwa kuyambira kalekale, anthu a Yehova akhala akumenyera ufulu wolambira.
3. Kodi anthu a Mulungu a nthawi ya Mfumukazi Esitere anafunika kumenyera chiyani?
3 Mwachitsanzo, m’masiku a Mfumukazi Esitere, anthu a Mulungu ankafunika kumenyera ufulu wawo kuti akhale ndi moyo. Kodi chinachitika n’chiyani? Munthu wina woipa mtima, dzina lake Hamani yemwe anali Nduna Yaikulu, anauza Mfumu Ahasiwero ya ku Perisiya kuti Ayuda onse omwe anali mu ufumu wake aphedwe chifukwa ‘malamulo awo anali osiyana ndi malamulo a anthu ena onse.’ (Esitere 3:8, 9, 13) Kodi Yehova anathandiza atumiki ake? Inde, chifukwa anadalitsa zimene Esitere ndi Moredekai anachita pa nthawi imene ankakonzekera kukapempha Mfumu ya Perisiya kuti iteteze anthu a Mulungu.
4. Kodi tikambirana chiyani mu nkhaniyi?
4 Kodi masiku ano Akhristu amamenyera ufulu wawo wa kulambira? Monga taonera m’mutu wapitawu, nthawi zina olamulira amatsutsa Mboni za Yehova. M’mutu uno, tikambirana zinthu zina zimene maboma akhala akuchita n’cholinga chofuna kutilepheretsa kulambira momasuka. Tikambirana mfundo zitatu izi: (1) ufulu wodziwika monga gulu lovomerezeka komanso wolambira mmene tikufunira, (2) ufulu wosankha chithandizo cha mankhwala mogwirizana ndi mfundo za m’Baibulo komanso (3) ufulu umene makolo ali nawo wolera ana mogwirizana ndi mfundo za Yehova. Pokambirana mfundo iliyonse, tiona zimene nzika zokhulupirika za Ufumu zayesetsa kuchita pofuna kuteteza ufulu wawo monga nzika ndiponso tiona mmene Mulungu wawadalitsira.
Kuyesetsa Kuti Gulu Lathu Likhale Lovomerezeka Ndi Boma Komanso Kuti Tikhale Ndi Ufulu Ngati Ena Onse
5. Kodi kuvomerezedwa ndi boma n’kothandiza bwanji kwa Akhristu oona?
5 Kodi timafunika kuvomerezedwa ndi boma kuti tizilambira Yehova? Ayi, kungoti tikavomerezedwa ndi boma, timalambira momasuka. Mwachitsanzo, timatha kusonkhana momasuka mu Nyumba za Ufumu komanso Malo a Misonkhano, timatha kusindikiza ndi kutumiza mabuku m’mayiko ena komanso kulalikira uthenga wabwino popanda kusokonezedwa. M’mayiko ambiri, a Mboni za Yehova ndi ovomerezedwa ndi boma ndipo ali ndi ufulu wolambira wofanana ndi zipembedzo zina zonse zovomerezedwa ndi boma. Koma kodi chimachitika n’chiyani boma likakana kulemba Mboni za Yehova m’kaundula wa zipembedzo zovomerezeka kapena likamatiphwanyira ufulu wathu?
6. Kodi Mboni za Yehova za ku Australia zinakumana ndi mavuto otani kumayambiriro kwa zaka za m’ma 1940?
6 Australia. Chakumayambiriro kwa zaka za m’ma 1940, mtsogoleri wa dziko la Australia ankaona kuti zomwe timakhulupirira zingasokoneze mapulani a nkhondo omwe anali nawo. Zimenezi zinachititsa kuti achotse Mboni za Yehova m’kaundula wa zipembedzo komanso kuwalanda ufulu wawo. A Mboni sankathanso kusonkhana kapena kulalikira poyera, ofesi ya nthambi inatsekedwa ndipo Nyumba za Ufumu zinalandidwa. Ndipo ngakhale kukhala ndi mabuku athu ofotokoza Baibulo kunali koletsedwa. A Mboni a ku Australia ankachita zinthu zawo mobisa kwa zaka zambiri mpaka pa June 14, 1943, pamene Khoti Lalikulu la m’dzikolo linaperekanso ufulu kwa Mboni za Yehova.
7, 8. Fotokozani zimene abale athu a ku Russia achita pomenyera ufulu wawo m’zaka zapitazi.
7 Russia. Pa nthawi ya ulamuliro wa chikomyunizimu, a Mboni za Yehova analibe ufulu wolambira kwa zaka zambiri koma kenako analoledwa kulembetsa m’kaundula wa zipembedzo zovomerezeka mu 1991. Ulamuliro wa Soviet Union utatha, mu 1992 boma la Russia linayamba kutiona ngati chipembedzo chovomerezeka. Koma pasanapite nthawi yaitali, anthu ena otsutsa, makamaka a m’tchalitchi cha Orthodox, anayamba kukwiya poona mmene chiwerengero cha Mboni za Yehova chinkakulira. Pakati pa chaka cha 1995 ndi 1998, otsutsa anakasuma kukhoti milandu 5 yosonyeza kuti a Mboni za Yehova akuphwanya malamulo a dzikolo. Koma pa milandu yonseyi, woweruza sanapeze umboni uliwonse wosonyeza kuti a Mboni ankaphwanyadi malamulo. Otsutsawo sanagonje ndipo mu 1998 anakasumanso mlandu wina. Poyamba a Mboni anawina mlanduwu koma otsutsawo sanagwirizane ndi chigamulochi ndipo anapanga apilo. A Mboni analuza pa mlandu wa apilowo mu May, 2001. Mlanduwu unayamba kuunikidwanso mu October chaka chomwecho ndipo mu 2004 anagamula kuti Mboni za Yehova si chipembedzo chovomerezeka ndi boma komanso analetsa ntchito zonse za gululi.
8 Chigamulo chimenechi chinachititsa kuti a Mboni ayambe kuzunzidwa kwambiri komanso kuchitidwa chipongwe. (Werengani 2 Timoteyo 3:12.) Ankalandidwa mabuku awo komanso sankaloledwa kumanga kapena kuchita lendi nyumba zoti azisonkhanamo. Taganizirani mmene abale ndi alongo athu ankamvera pamene ankakumana ndi mavuto amenewa. Mu 2001 anapititsa nkhaniyi ku Khoti Loona za Ufulu wa Anthu ku Ulaya ndipo anatumizanso mfundo zina zofunika pa nkhaniyi m’chaka cha 2004. Khotili linagamula nkhaniyi m’chaka cha 2010. A khoti anaona kuti anthu a zipembedzo zina ndi amene anachititsa kuti Mboni za Yehova zichotsedwe m’kaundula wa boma, ndipo anagamula kuti panalibe chifukwa chomveka chogwirizana ndi chigamulo chimene makhoti aang’ono anapanga chifukwa panalibe umboni wosonyeza kuti a Mboni ankaphwanya malamulo. Khotilo linaonanso kuti makhotiwo anachotsa a Mboni za Yehova m’kaundula pofuna kuti asakhalenso ndi ufulu wolambira. Khoti Lalikululo linagamula kuti a Mboni za Yehova apatsidwenso ufulu umene zipembedzo zonse zili nawo. Ngakhale kuti akuluakulu ambiri a m’dzikolo sakutsatira zimene khotili linagamula, kupambana pa milanduyi kwathandiza anthu a Mulungu kuti azichita zinthu molimba mtima.
9-11. Kodi anthu a Yehova ku Greece anavutika motani kuti akhale ndi ufulu wosonkhana, nanga nkhaniyi inatha bwanji?
9 Greece. Mu 1983, Titos Manoussakis anachita lendi chipinda china ku Heraklion, mumzinda wa Crete, n’cholinga choti kagulu ka Mboni za Yehova kazisonkhanamo. (Aheb. 10:24, 25) Koma pasanapite nthawi, wansembe wa tchalitchi cha Orthodox analemba kalata ku boma yosonyeza kusakondwa ndi zoti a Mboni azigwiritsa ntchito chipindacho polambira. Iye anachita zimenezi chifukwa choti zimene a Mboni amakhulupirira ndi zosiyana ndi zimene a tchalitchi cha Orthodox amakhulupirira. Akuluakulu a boma anatsegulira milandu Titos Manoussakis ndi abale ena atatu a m’deralo. Anawagamula kuti alipire ndalama komanso kuti akakhale kundende kwa miyezi iwiri. Monga nzika zokhulupirika za Ufumu wa Mulungu, a Mboni anaona kuti zimene khoti linagamulazi zikuphwanya ufulu wawo wolambira Mulungu, choncho anapititsa nkhaniyo kumakhoti ena a m’dzikolo ndipo pambuyo pake anapita nayo ku Khoti Loona za Ufulu wa Anthu ku Ulaya.
10 Mu 1996, khotili linagamula nkhaniyi m’njira imene anthu otsutsa sankayembekezera. Khotilo linanena kuti “a Mboni za Yehova ali m’gulu la ‘zipembedzo zodziwika’ potengera malamulo a ku Greece” komanso kuti zimene makhoti enawo anagamula “zinasokoneza ufulu wawo wa kulambira.” Linapezanso kuti boma la Greece linalibe mphamvu “younika ngati zikhulupiriro za chipembedzo chinachake kapena zimene anthu a m’chipembedzocho amachita potsatira chikhulupiriro chawo zili zoyenera.” Chigamulo cha makhoti ena aja chinasinthidwa ndipo Mboni zinapatsidwanso ufulu wolambira momasuka.
11 Kodi kuwina mlandu umenewu kunathetsa mavuto amene abale ndi alongo ankakumana nawo ku Greece? Ayi. Mu 2012, khoti la ku Kassandreia, ku Greece, linagamulanso nkhani ina yofanana ndi yomweyi imene inatenga zaka pafupifupi 12 kuti ithe. Amene anasumira Mboni za Yehova pa mlandu umenewu anali bishopu wa tchalitchi cha Orthodox. Khoti lalikulu la m’dzikolo linagamula mlanduwo mokomera anthu a Mulungu. Pogamula mlanduwu anafotokoza za malamulo a dzikolo omwe amanena kuti chipembedzo chilichonse chiyenera kupatsidwa ufulu wolambira ndipo anatsutsa zimene anthu ankakonda kunena zoti Mboni za Yehova si chipembedzo chodziwika. Khotilo linanena kuti: “A Mboni za Yehova samabisa zimene amaphunzitsa ndipo zimene amachitazo zimasonyeza kuti ndi chipembedzo chodziwika.” Panopa abale ndi alongo a mumpingo waung’ono wa Kassandreia amasangalala kuti ali ndi ufulu wosonkhana mu Nyumba ya Ufumu yawo.
12, 13. Kodi anthu otsutsa a ku France anayesa bwanji ‘kuyambitsa mavuto mwa kupanga malamulo,’ nanga zinatha bwanji?
12 France. Anthu ena odana ndi anthu a Mulungu ‘amayambitsa mavuto mwa kupanga malamulo.’ (Werengani Salimo 94:20.) Mwachitsanzo, m’zaka za m’ma 1990, akuluakulu oona za misonkho m’dziko la France anayamba kuwerengetsera ndalama zonse zimene bungwe la Mboni za Yehova la m’dzikolo lakhala likugwiritsa ntchito. Zimene nduna yoona za chuma cha boma inafotokoza zinasonyeza cholinga chawo pochita zimenezi. Iye anati: “Kuwerengetsera kumeneku kungachititse kuti a khoti athetse bungwe limeneli kapena alizenge milandu . . . , yomwe ingachititse kuti bungweli lisayende bwino kapena lisiye kugwira ntchito m’dziko lathuli.” Ngakhale kuti atawerengetsera sanapeze chilichonse chokayikitsa, akuluakulu oona za misonkho anatchaja bungwe la Mboni za Yehova msonkho wokwera kwambiri. Msonkho umenewu ukanati uperekedwedi wonse, ukanachititsa kuti abale atseke ofesi ya nthambi n’kugulitsa nyumba zonse kuti ndalama zikwanire. Zimenezi zinali zopweteka kwambiri kwa anthu a Mulungu, komabe sanagonje. Iwo sanagwirizane ndi zimene boma linachitazi ndipo m’chaka cha 2005 anakasuma ku Khoti Loona za Ufulu wa Anthu ku Ulaya.
13 Khotili linapereka chigamulo chake pa June 30, 2011. Linafotokoza kuti kulemekeza ufulu wa chipembedzo kuyenera kuchititsa boma kuti lisiye kumaunika ngati zimene anthu a chipembedzo chinachake amakhulupirira zili zoona kapena ngati zimene anthu amachita chifukwa cha chikhulupiriro chawo zili zoyenera. Boma lingachite zimenezi pokhapokha ngati zinthu zafika povuta kwambiri. Khotili linanenanso kuti: “Msonkhowo . . . ukanachititsa kuti bungwe la Mboni za Yehova ligulitse zinthu zake zofunikira, zomwe zikanachititsa kuti anthu a m’chipembedzochi asakhalenso ndi mwayi wolambira Mulungu wawo pamalo oyenerera.” Oweruza onse a m’khotili anagamula nkhaniyi mokomera Mboni za Yehova. Anthu a Yehova anasangalala pamene boma la France linabweza msonkho wonse limodzi ndi chiwongoladzanja chake. Potsatira zimene a khoti analamula, bomali linabweza katundu yense wa bungweli yemwe analanda ngati chikole.
Mukhoza kupempherera mobwerezabwereza abale ndi alongo omwe akuzunzika chifukwa cha malamulo amene ali m’dziko lawo
14. Kodi inuyo mungathandize nawo bwanji pa nkhondo imeneyi yomenyera ufulu wolambira Mulungu?
14 Mofanana ndi mmene anachitira Esitere ndi Moredekai, anthu a Yehova a masiku ano amamenyera ufulu wolambira Yehova m’njira imene mwiniwake anatilamula. (Esitere 4:13-16) Kodi nanunso mungathandize nawo pomenyera ufuluwu? Inde. Mukhoza kupempherera mobwerezabwereza abale ndi alongo omwe akuzunzika chifukwa cha malamulo amene ali m’dziko lawo. Mapemphero ngati amenewo angathandize kwambiri abale ndi alongo omwe akuzunzidwa. (Werengani Yakobo 5:16.) Koma kodi Yehova amayankha mapemphero otero? Milandu imene takhala tikuwina ikusonyeza kuti Yehova amayankhadi mapemphero amenewa.
Ufulu Wosankha Chithandizo cha Mankhwala Chogwirizana ndi Zimene Timakhulupirira
15. Pa nkhani yogwiritsa ntchito magazi, kodi anthu a Mulungu amaganizira mfundo ziti?
15 Malinga ndi zomwe tinafotokoza Mutu 11, nzika za Ufumu wa Mulungu zinapatsidwa malangizo omveka bwino a m’Malemba owaletsa kugwiritsa ntchito magazi molakwika ngati mmene anthu ambiri akuchitira masiku ano. (Gen. 9:5, 6; Lev. 17:11; werengani Machitidwe 15:28, 29.) Ngakhale kuti sitimalola kuthiridwa magazi, timafuna kuti ifeyo komanso abale athu tipatsidwe chithandizo cha mankhwala choyenerera chomwe sichikutsutsana ndi malamulo a Mulungu. Makhoti akuluakulu a m’mayiko ambiri aona kuti anthu ali ndi ufulu wolandira kapena kukana chithandizo cha mankhwala potsatira chikumbumtima chawo komanso zimene amakhulupirira. Koma anthu a Mulungu a m’mayiko ena akumana ndi mavuto aakulu pa nkhani imeneyi. Tiyeni tione zitsanzo zingapo.
16, 17. Kodi ndi chithandizo chotani chakuchipatala chimene mlongo wina wa ku Japan anakhumudwa nacho, nanga mapemphero ake anayankhidwa bwanji?
16 Japan. Mlongo wina wa ku Japan wazaka 63, dzina lake Misae Takeda, ankafunika kuchitidwa opaleshoni yaikulu. Monga nzika yokhulupirika ya Ufumu wa Mulungu, anafotokozera madokotala momveka bwino kuti akufuna chithandizo chosagwiritsa ntchito magazi. Koma patapita miyezi ingapo anakhumudwa kumva kuti anamuthira magazi pa nthawi imene ankamuchita opaleshoniyo. Poona kuti amulakwira, mu June 1993, Mlongo Takeda anakasumira madokotala komanso chipatala chimene anapitacho kukhoti. Mlongoyu anali wofatsa ndiponso wosakonda kulankhulalankhula koma anali ndi chikhulupiriro cholimba. Anafotokoza mbali yake molimba mtima m’khoti mutadzaza anthu ndipo anaimirira malo amodzi kwa nthawi yoposa ola limodzi ngakhale kuti anali akudwala. Anaonekera m’khotilo komaliza kutangotsala mwezi umodzi kuti amwalire. Kodi nafenso sitikulakalaka kukhala olimba mtima komanso kukhala ndi chikhulupiriro ngati chimenechi? Mlongo Takeda ananena kuti nthawi zonse ankapempha Yehova kuti amuthandize pa nthawi ya mlanduwu ndipo sankakayikira kuti mapemphero ake ayankhidwa. Koma kodi anayankhidwadi?
17 Patapita zaka zitatu kuchokera pamene Mlongo Takeda anamwalira, Khoti Lalikulu la ku Japan linagamula nkhaniyi mokomera iyeyo. Khotili linavomereza kuti kunali kulakwa kumuthira magazi mwiniwakeyo atanena momveka bwino kuti sakufuna. Chigamulochi chinaperekedwa pa February 29, 2000, ndipo a khoti ananena kuti “ufulu wosankha” pa nkhani zimenezi “uyenera kulemekezedwa ngati mmene zimakhalira ndi ufulu wina wonse.” Kulimba mtima kwa Mlongo Takeda pomenyera ufulu wake wosankha yekha chithandizo cha mankhwala chogwirizana ndi chikumbumtima chake chophunzitsidwa Baibulo, kwathandiza kuti Mboni za ku Japan zizithandizidwa bwinobwino kuchipatala popanda kukhala ndi nkhawa yoti athiridwa magazi asakufuna.
18-20. (a) Kodi khoti la apilo ku Argentina linatetezera bwanji ufulu wokana kuthiridwa magazi wa munthu yemwe anali ndi chikalata chosonyeza thandizo lomwe tingalandire? (b) Pa nkhani yogwiritsa ntchito magazi molakwika, kodi tingasonyeze bwanji kuti ndife okhulupirika ku ulamuliro wa Khristu?
18 Argentina. Kodi nzika za Ufumu zimachita chiyani kuti zinthu zisadzavute ngati pakufunika kusankha chithandizo cha mankhwala koma atakomoka? Timayenda ndi chikalata chovomerezeka ndi boma chomwe chimasonyeza thandizo lomwe tingalandire, ngati mmene anachitira M’bale Pablo Albarracini. M’mwezi wa May 2012, zigawenga zokhala ndi mfuti zinamuwombera kangapo pamene zinkafuna kumubera. Anagonekedwa m’chipatala ali chikomokere ndipo zinali zosatheka kuti afotokozere madokotala zoti sangalole kuthiridwa magazi. Koma anali ndi chikalata cholembedwa bwino chofotokoza maganizo ake chomwe analemba komanso kuchisainira kudakali zaka zoposa 4 zimenezi zisanachitike. Ngakhale kuti sanali bwino ndipo madokotala ankaona kuti akufunika kuthiridwa magazi kuti asafe, madokotalawo anali okonzeka kutsatira zomwe mwiniwakeyo anasankha. Koma bambo ake a Pablo, omwe sanali a Mboni za Yehova, anakatenga chikalata kukhoti chopatsa mphamvu madokotalawo kuti asatsatire zimene mwana wawoyo anasankha.
19 Nthawi yomweyo loya woimira mkazi wa Pablo anakachita apilo nkhaniyi kukhoti la apilo. Patangopita maola ochepa, khotilo linagamula nkhaniyi ndipo linasintha chigamulo cha khoti laling’ono lija. Khotili linauza madokotala kuti atsatire zimene wodwalayo analemba m’chikalata chake. Bambo ake a Pablo anachitanso apilo chigamulo chimenechi ku Khoti Lalikulu la m’dziko la Argentina. Koma khotili linapeza kuti “panalibe chifukwa chokayikirira kuti [zimene Pablo analemba m’chikalata chija kuti sakufuna kuthiridwa magazi] anazilemba akuganiza bwinobwino, akudziwa zimene akuchita komanso mogwirizana ndi ufulu wake.” Khotili linanena kuti: “Munthu aliyense wamkulu komanso yemwe akuganiza bwinobwino akhoza kusankhiratu chithandizo cha mankhwala chimene angakonde, ndipo angalandire kapena kukana zinthu zina . . . Dokotala amene akuthandiza munthuyo ayenera kutsatira zimene wodwalayo anasankha.”
20 Panopa M’bale Albarracini anachira bwinobwino. Iye ndi mkazi wake amaona kuti anachita bwino kulemberatu chikalata chija. Kulemba chikalatachi kungaoneke ngati nkhani yaing’ono koma ndi yofunika kwambiri chifukwa kunasonyeza kuti m’baleyu ndi wokhulupirika ku Ufumu wa Mulungu wolamulidwa ndi Khristu. Kodi inuyo ndi banja lanu munalemberatu chikalata chanu?
21-24. (a) Kodi chinachitika n’chiyani kuti Khoti Lalikulu Kwambiri ku Canada lipereke chigamulo chosangalatsa pa nkhani ya ana omwe sakufuna kuthiridwa magazi? (b) Kodi chigamulo chimenechi chingalimbikitse bwanji ana omwe amatumikira Yehova?
21 Canada. M’mayiko ambiri, makhoti amaona kuti makolo ali ndi ufulu wosankhira ana awo chithandizo choyenera cha mankhwala. Nthawi zina makhoti amavomereza kuti ana omwe angathe kusankha okha zinthu, ayenera kupatsidwa mwayi wosankha chithandizo chomwe angakonde. Izi ndi zomwe zinachitikira April Cadoreth. Ali ndi zaka 14, April anagonekedwa m’chipatala chifukwa cha vuto lomwe limachititsa kuti magazi azingotsikira m’mimba. Miyezi ingapo izi zisanachitike, iye anali atalemberatu chikalata chosonyeza kuti sakufuna kuthiridwa magazi ngakhale atachita ngozi. Dokotala amene ankamusamalira ananyalanyaza malangizo omveka bwino amene April analemba m’chikalatachi ndipo anapita kukhoti kukatenga chilolezo choti amuthirebe magazi. Anamuthira magazi okwana madiripi atatu mokakamiza. Pambuyo pake April ananena kuti zimene zinamuchitikirazi n’chimodzimodzi ndi kugwiriridwa.
22 April limodzi ndi makolo ake anapita ndi nkhaniyi kukhoti. Patapita zaka ziwiri, mlanduwu unapititsidwa ku Khoti Lalikulu la m’dziko la Canada. Poyamba zinaoneka ngati kuti April waluza mlanduwu, koma zoona zake n’zakuti anawina chifukwa khotili linabweza ndalama zomwe anawononga pa mlanduwu ndiponso linagamula nkhaniyi mokomera iyeyo limodzi ndi ana ena omwe ankafuna kuti boma lizilemekeza ufulu wawo wosankha okha chithandizo cha mankhwala chimene angakonde. Khotilo linati: “Pa nkhani ya thandizo la mankhwala, ana amene sanakwanitse zaka 16 azipatsidwa mwayi wosonyeza ngati asankha okha thandizolo mwa kufuna kwawo komanso akudziwa chimene akuchita.”
23 Mlandu umenewu unali wapadera chifukwa unachititsa kuti Khoti Lalikulu lifotokoze momveka bwino ufulu umene ana amene angathe kusankha okha zinthu ali nawo. Chigamulo chimenechi chisanaperekedwe, makhoti a ku Canada anali ndi mphamvu yosankhira chithandizo ana omwe sanakwanitse zaka 16 ngati akuona kuti chithandizocho n’choyeneradi kwa mwanayo. Koma pambuyo pa chigamulochi, khoti lililonse linalibe mphamvu yosankhira ana omwe sanakwanitse zaka 16 chithandizo chilichonse asanawapatse kaye mwayi wosonyeza ngati angathe kusankha okha chithandizo chimene akufuna.
“Ndimasangalala kuona kuti ndinathandizako pang’ono polemekeza dzina la Mulungu ndiponso kusonyeza kuti Satana ndi wabodza”
24 Kodi tingati mlandu umenewu, womwe unatenga zaka zitatu, unatha bwino? April amaona kuti unatha bwino. Panopa anachira bwinobwino ndipo ndi mpainiya wokhazikika. Iye anati: “Ndimasangalala kuona kuti ndinathandizako pang’ono polemekeza dzina la Mulungu ndiponso kusonyeza kuti Satana ndi wabodza.” Nkhani ya April ikusonyeza kuti ana akhoza kulimba mtima posonyeza kuti ndi nzika zodalirika za Ufumu wa Mulungu.
Ufulu Wolera Ana Mogwirizana Ndi Mfundo za Yehova
25, 26. Kodi nthawi zina pamakhala mavuto otani banja likatha?
25 Yehova anapatsa makolo udindo wolera ana awo mogwirizana ndi mfundo zake. (Deut. 6:6-8; Aef. 6:4) Udindo umenewu ndi wovuta koma umakhala wovuta kwambiri ngati banja latha chifukwa makolo amasiyana maganizo pa nkhani ya njira yoyenera yolerera ana awo. Mwachitsanzo, kholo lomwe ndi Mboni limaona kuti choyenera ndi kulera anawo motsatira mfundo zachikhristu, pomwe kholo linalo, lomwe si Mboni, silingafune zimenezo. Komabe, kholo lomwe ndi Mbonilo liyenera kuzindikira kuti kutha kwa banja sikuthetsa udindo womwe kholo lililonse lili nawo wolera ana awo.
26 Nthawi zina kholo lomwe si Mboni likhoza kukasuma kukhoti kuti alipatse mphamvu yosunga anawo n’cholinga choti azipita nawo kutchalitchi kwake. Ena amanena kuti sibwino kuphunzitsa ana zinthu zimene a Mboni za Yehova amakhulupirira. Amanena kuti kuchita zimenezi kungapangitse kuti anawo asakhale ndi mwayi wokondwerera tsiku lobadwa ndiponso maholide ena. Amanenanso kuti ngati patachitika ngozi, anawo sangapatsidwe magazi kuti apulumutse moyo wawo. Mwamwayi, makhoti ambiri amagamula nkhaniyi potengera zimene zingakhale zothandiza kwambiri kwa mwanayo, mosatengera chipembedzo cha makolo. Tiyeni tione zitsanzo zingapo.
27, 28. Kodi Khoti Lalikulu ku Ohio linagamula bwanji mlandu wonena kuti sibwino kuphunzitsa mwana kuti adzakhale wa Mboni za Yehova?
27 United States. Mu 1992, Khoti Lalikulu ku Ohio, linaweruza mlandu umene bambo wina yemwe si Mboni anakadandaula kuti sibwino kuti mwana wake wamng’ono aleredwe ndi mayi ake omwe ndi a Mboni chifukwa zimenezi zingachititse kuti nayenso adzakhale wa Mboni. Khoti laling’ono linagwirizana ndi maganizo amenewa ndipo linagamula kuti ndi bwino kuti mwanayo aleredwe ndi bamboyo. Khotilo linanena kuti mayi wa mwanayo, Jennifer Pater, akhoza kumapita kukaona mwanayo, koma anamulamula kuti “asamaphunzitse kapena kusonyeza mwanayo chinthu chilichonse chokhudzana ndi zimene a Mboni za Yehova amakhulupirira.” Zimene a khoti laling’ono analamulazi zinali ndi mphamvu kwambiri chifukwa zinkatanthauza kuti Mlongo Pater sangafotokozere mwana wawo, Bobby, chilichonse chokhudza Baibulo kapena mfundo za makhalidwe abwino zimene limanena. Kodi mukuganiza kuti mlongoyu anamva bwanji ndi chigamulo chimenechi? Anakhumudwa kwambiri koma anafotokoza kuti anaphunzira kukhala wodekha ndiponso kuyembekezera kuti Yehova ndi amene athetse nkhaniyo. Iye anati: “Pa nthawi yonseyi, Yehova sanandisiye ndekha.” Loya wake, mothandizidwa ndi gulu la Yehova, anachita apilo nkhaniyi ku Khoti Lalikulu ku Ohio.
28 Khotili silinagwirizane ndi zimene khoti laling’ono lija linagamula, ndipo linanena kuti, “makolo ali ndi ufulu wophunzitsa ana awo, kuphatikizapo kuwaphunzitsa mfundo za makhalidwe abwino kapena za chipembedzo zomwe iwowo amakhulupirira.” Khotilo linanena kuti khoti lilibe mphamvu yoletsa kholo kusunga mwana wake chifukwa cha chipembedzo chake, pokhapokha ngati pali umboni woti zimene a Mboni za Yehova amakhulupirira zikhoza kusokoneza moyo kapena maganizo a mwanayo. A khoti anapeza kuti palibe umboni wosonyeza kuti zimene a Mboni amakhulupirira zikhoza kusokoneza moyo kapena maganizo a mwanayo.
29-31. Kodi n’chiyani chinachititsa kuti mlongo wina wa ku Denmark alandidwe mwana, nanga Khoti Lalikulu linagamula bwanji nkhaniyi?
29 Denmark. Anita Hansen anakumananso ndi vuto lofanana ndi limeneli pamene mwamuna wake woyamba anakadandaula kukhoti kuti apatsidwe chilolezo cholera mwana wawo wazaka 7, dzina lake Amanda. M’chaka cha 2000, khoti laling’ono linagamula kuti Mlongo Hansen ndi amene alere mwanayo, koma bambo ake a Amanda anachita apilo nkhaniyi ku Khoti Lalikulu lomwe linagamula kuti khoti laling’ono lija linalakwitsa ndipo linagamula kuti bamboyo ndi amene alere mwanayo. Khotili linapereka chigamulo chimenechi chifukwa chakuti makolowo anali ndi maganizo osiyana pa nkhani ya zimene amakhulupirira, choncho bamboyo ndi amene akhoza kuthetsa bwino nkhaniyi chifukwa ndiye mutu wa banja. Zimenezi zinachititsa kuti Mlongo Hansen alandidwe mwanayo chifukwa chakuti anali wa Mboni za Yehova.
30 Pa nthawi yonse ya mlanduwu, Mlongo Hansen ankavutika maganizo kwambiri moti nthawi zina sankadziwa zoti anene popemphera. Mlongoyu ananena kuti: “Mfundo za pa Aroma 8:26, 27 zinandilimbikitsa kwambiri. Nthawi zonse ndinkaona kuti Yehova ankamvetsa bwino zimene ndinkanena ndikamapemphera. Ndinkaona kuti Yehova ankandiyang’anira komanso anali nane pa nthawi yonseyo.”
31 Mlongo Hansen anakapanga apilo nkhaniyi ku Khoti Lalikulu ku Denmark. Pogamula mlanduwu Khotili linati: “Kuti tigamule bwinobwino nkhaniyi pangafunike kuchita kafukufuku wotithandiza kudziwa kholo limene lingalere bwino mwanayu.” Khotilo linanenanso kuti posankha kholo limene liyenera kulera mwanayo liyenera kuonanso zimene kholo lililonse limachita pakakhala kusemphana maganizo mosatengera zimene a Mboni za Yehova “amaphunzitsa komanso zimene amaganiza.” Zimene Khotili linagamula zinali zolimbikitsa kwambiri kwa Mlongo Hansen chifukwa Khotili linagamula kuti mwanayo aleredwe ndi mlongoyu. Khotili litafufuza, linapeza kuti mlongoyu ndi amene akhoza kulera bwino mwanayo.
32. Kodi Khoti Loona za Ufulu wa Anthu ku Ulaya latetezera bwanji makolo omwe ndi Mboni kuti asamasalidwe?
32 Mayiko osiyanasiyana a ku Europe. Nthawi zina milandu yokhudza amene ayenera kulera ana imavuta kwambiri mpaka imakafika ku makhoti akuluakulu. Khoti Loona za Ufulu wa Anthu ku Ulaya laweruzapo milandu ngati imeneyi. Pa milandu ina iwiri, khotili linanena kuti makhoti ang’onoang’ono amene anaweruza milanduyi poyamba, anagamula milanduyi potengera kuti munthuyo ndi wa Mboni kapena si wa Mboni. Linanenanso kuti kuweruza milandu mwa njira imeneyi n’kuchita zinthu mwatsankho ndipo linagamula kuti “n’kulakwa kugamula milandu pongotengera kusiyana kwa zipembedzo.” Mayi wina wa Mboni, yemwe nkhani yake inayenda bwino chifukwa cha zimene Khotili linagamula, ananena kuti: “Zinandipweteka kwambiri kuimbidwa mlandu woti ndinkasokoneza ana anga chifukwa ineyo ndinkaona kuti ndikuwathandiza kukhala ndi moyo wabwino komanso kuti azitsatira mfundo zachikhristu.”
33. Kodi makolo omwe ndi Mboni angatsatire bwanji mfundo ya pa Afilipi 4:5?
33 Makolo a Mboni amene akumenyera ufulu wolera ana awo kuti aziwaphunzitsa mfundo za m’Baibulo amayesetsa kukhala ololera. (Werengani Afilipi 4:5.) Makolo a Mboniwa amasangalala akapatsidwa ufulu wolera mwanayo potsatira mfundo za m’Mawu a Mulungu, koma amadziwanso kuti kholo linalo lomwe si la Mboni, limakhalanso ndi udindo wolera mwanayo ngati likufuna. Kodi kholo lomwe ndi la Mboni limaona bwanji udindo wolera mwana?
34. Kodi makolo achikhristu angaphunzire chiyani pa chitsanzo cha Ayuda a m’nthawi ya Nehemiya?
34 Zimene zinkachitika m’nthawi ya Nehemiya zikhoza kutithandiza kuyankha funsoli. Ayuda ankagwira ntchito yokonza ndi kumanganso mpanda wa Yerusalemu mwakhama. Ankadziwa kuti akamanga mpanda akhala otetezeka komanso ateteza mabanja awo kwa adani omwe anawazungulira. Pa chifukwa chimenechi, Nehemiya anawalimbikitsa kuti: “Menyerani nkhondo abale anu, ana anu aamuna, ana anu aakazi, akazi anu ndi nyumba zanu.” (Neh. 4:14) Pamenepatu Ayudawo anafunika kudzipereka kwambiri pa nkhondoyo. N’chimodzimodzinso masiku ano, makolo omwe ndi a Mboni za Yehova amadzipereka kuti alere ana awo potsatira mfundo za m’Mawu a Mulungu. Iwo amadziwa kuti ana awo amakumana ndi anthu amene amawanyengerera kuti achite zinthu zoipa akakhala kusukulu kapena m’dera limene akukhala. Nthawi zina anawa akhoza kuyamba makhalidwe oipa potengera zimene amawerenga, kumvetsera kapena zimene amaonera pa TV. Choncho makolo, muzichita zonse zomwe mungathe kuti mumenyere nkhondo ana anu aamuna ndi ana anu aakazi kuti akhale otetezeka. Zimenezi zingawathandize kuti akhale olimba mwauzimu.
Muzikhulupirira Kuti Yehova Apitiriza Kutsogolera Kulambira Koona
35, 36. Kodi kumenyera ufulu kumene Mboni za Yehova zachita kwathandiza bwanji, nanga inuyo mukufunitsitsa kuchita chiyani?
35 Yehova wakhala akudalitsa zimene gulu lake likuchita pomenyera ufulu wawo woti azilambira momasuka. Pomenyera ufulu wawo wa kulambira, anthu a Yehova akhala akuchitira umboni m’makhoti komanso kwa anthu ambiri. (Aroma 1:8) Milandu imene akhala akuwinayi yathandizanso anthu ambiri omwe si Mboni kuti akhale ndi ufulu. Komabe, monga anthu a Mulungu cholinga chathu si kumenyera ufulu wa anthu kapena kudzitchukitsa. Cholinga chachikulu cha Mboni za Yehova pochita zimenezi ndi kukhazikitsa ndiponso kupititsa patsogolo kulambira koona.
36 Tikhoza kuphunzira zambiri pa chikhulupiriro cha anthu amenewa omwe anamenyera ufulu wolambira Yehova. Nafenso tiyenera kupitiriza kukhala okhulupirika podziwa kuti Yehova akutithandiza pa ntchito yathu ndipo amatipatsa mphamvu kuti tizichita chifuniro chake.


text:
36 Ndiyeno m’chaka chachinayi cha ulamuliro wa Yehoyakimu+ mwana wa Yosiya, mfumu ya Yuda, Yehova anauza Yeremiya kuti:2 “Tenga mpukutu+ ndi kulembamo mawu onse+ amene ndakuuza okhudza chilango chimene ndidzapatsa Isiraeli, Yuda+ ndi mitundu yonse ya anthu.+ Ulembe mawu onse amene ndakuuza kuchokera nthawi imene ndinalankhula nawe m’masiku a Yosiya kufikira lero.+3 Mwina anthu a m’nyumba ya Yuda adzamva za masoka onse amene ndikufuna kuwagwetsera+ ndipo aliyense abwerera ndi kusiya njira yake yoipa.+ Akatero, ine ndidzawakhululukira zolakwa zawo ndi machimo awo.”+4 Ndiyeno Yeremiya anaitana Baruki+ mwana wa Neriya kuti adzamuuze mawu onse amene Yehova anauza Yeremiyayo ndi kuti Baruki alembe mawuwo mumpukutu.+5 Pamenepo Yeremiya anauza Baruki kuti: “Ine anditsekera ndipo sindingathe kukalowa m’nyumba ya Yehova.+6 Choncho iweyo upite kukawerenga mokweza mawu a mumpukutu. Ukawerenge mawu amene walembamo, mawu a Yehova+ amene ndakuuza. Ukawerenge mokweza pamaso pa anthu onse m’nyumba ya Yehova pa tsiku losala kudya.+ Ukawerengenso pamaso pa anthu onse a ku Yuda amene akubwera kuchokera m’mizinda yawo.+7 Mwina ukatero Yehova adzamva pempho lawo lakuti awakomere mtima+ ndipo aliyense adzabwerera kusiya njira yake yoipa,+ chifukwa Yehova wanena kuti adzasonyeza anthu awa mkwiyo wake waukulu ndi ukali wake.”+8 Choncho Baruki+ mwana wa Neriya anachita zonse zimene mneneri Yeremiya anamulamula, kuti apite kunyumba ya Yehova kukawerenga mokweza mawu a Yehova olembedwa mumpukutumo.+9 Ndiyeno m’chaka chachisanu cha ulamuliro wa Yehoyakimu+ mwana wa Yosiya, mfumu ya Yuda, m’mwezi wa 9,+ analengeza kuti anthu onse a mu Yerusalemu ndi anthu onse amene anali kubwera ku Yerusalemu kuchokera m’mizinda ya Yuda asale kudya pamaso pa Yehova.+10 Tsopano Baruki anayamba kuwerenga mpukutuwo mokweza pamaso pa anthu onse. Anayamba kuwerenga mawu onse a Yeremiya panyumba ya Yehova. Anachita izi m’chipinda chodyera+ cha Gemariya+ mwana wa Safani+ wokopera Malemba,+ m’bwalo lakumtunda, pakhomo la chipata chatsopano cha nyumba ya Yehova.+11 Mikaya mwana wa Gemariya, mwana wa Safani,+ anamva mawu onse a Yehova amene anali mumpukutumo.12 Pamenepo anapita kunyumba ya mfumu, kuchipinda chodyera cha mlembi, kumene akalonga onse anali atakhala pansi. Kumeneko kunali Elisama+ mlembi, Delaya+ mwana wa Semaya, Elinatani+ mwana wa Akibori,+ Gemariya+ mwana wa Safani,+ Zedekiya mwana wa Hananiya ndi akalonga ena onse.13 Atafika kumeneko Mikaya+ anawauza mawu onse amene anamva pamene Baruki anawerenga mokweza mumpukutu pamaso pa anthu onse.+14 Zitatero, akalonga onse anatumiza Yehudi+ mwana wa Netaniya, mwana wa Selemiya, mwana wa Kusa, kukaitana Baruki+ kuti: “Tenga mpukutu umene wawerenga mokweza pamaso pa anthu onse ndipo ubwere nawo kuno.” Pamenepo Baruki mwana wa Neriya anatenga mpukutuwo ndi kupita kwa iwo.+15 Ndiyeno akalongawo anamuuza kuti: “Khala pansi, ndipo uwerenge mokweza kuti timve.” Choncho Baruki+ anawawerengera mpukutuwo mokweza.16 Tsopano atamva mawu onsewa anayang’anana mwamantha, ndipo anauza Baruki kuti: “Ndithu, tikauza mfumu mawu onsewa.”+17 Kenako anafunsa Baruki kuti: “Tiuze, zatheka bwanji kuti ulembe mawu onsewa kuchokera pakamwa pake?”+18 Pamenepo Baruki anawauza kuti: “Iye anali kundiuza mawu onsewa ndipo ine ndinali kulemba mumpukutuwu ndi inki.”+19 Zitatero, akalongawo anauza Baruki kuti: “Pita, iweyo ndi Yeremiya mukabisale ndipo munthu aliyense asadziwe kumene mwapita.”+20 Akalongawo anasiya mpukutuwo m’chipinda chodyera+ cha Elisama+ mlembi. Kenako analowa m’bwalo+ kuti akaonane ndi mfumu, ndipo anayamba kuuza mfumu nkhani yonse yokhudza mpukutuwo.21 Mfumu itamva zimenezi inatuma Yehudi+ kuti akatenge mpukutuwo. Iye anakatenga mpukutuwo m’chipinda chodyera cha Elisama+ mlembi,+ moti Yehudiyo anayamba kuwerenga mokweza pamaso pa mfumu ndi akalonga onse amene anaimirira pafupi ndi mfumuyo.22 Pa nthawiyi mfumu inali itakhala m’nyumba imene inali kukhala m’nyengo yozizira,+ ikuwotha moto wa mumbaula.+ Umenewu unali mwezi wa 9.*+23 Ndiyeno zimene zinali kuchitika n’zakuti, Yehudi akawerenga zigawo zitatu kapena zinayi za mpukutuwo, mfumu inali kudula mpukutuwo ndi mpeni wa mlembi ndi kuponya chidutswacho pamoto umene unali mumbaula. Inachita izi kufikira mpukutu wonsewo itauponya pamotopo.+24 Iwo sanachite mantha+ ndipo mfumu ndi atumiki ake onse amene anali kumvetsera mawu amenewa sanang’ambe zovala zawo.+25 Ngakhale kuti Elinatani,+ Delaya+ ndi Gemariya+ anachonderera mfumu kuti isatenthe mpukutuwo, mfumuyo sinawamvere.+26 Komanso mfumu inalamula Yerameeli mwana wa mfumu, Seraya mwana wa Azirieli ndi Selemiya mwana wa Abideeli kuti akagwire Baruki mlembi ndi mneneri Yeremiya,+ koma Yehova anawabisa.+27 Mfumu itatentha mpukutu umene unali ndi mawu amene Baruki+ analemba mouzidwa ndi Yeremiya,+ Yehova analankhulanso ndi Yeremiya kuti:28 “Tenga mpukutu wina ndipo ulembemo mawu onse amene anali mumpukutu woyamba uja, umene Yehoyakimu mfumu ya Yuda yatentha.+29 Ponena za Yehoyakimu mfumu ya Yuda unene kuti, ‘Yehova wanena kuti: “Iwe watentha mpukutu+ ndi kunena kuti, ‘N’chifukwa chiyani walemba mumpukutuwu+ kuti: “Mfumu ya Babulo idzabwera ndithu kudzawononga dziko lino ndipo simudzapezeka nyama ndi munthu wokhalamo”?’+30 Choncho ponena za chilango chimene adzapatsa Yehoyakimu mfumu ya Yuda, Yehova wanena kuti, ‘Sipadzapezeka mwana wake aliyense wokhala pampando wachifumu wa Davide.+ Mtembo wake adzautaya kunja+ kumene udzakhala padzuwa lotentha masana ndipo usiku udzakhala kunja kozizira.31 Ine ndidzaimba mlandu Yehoyakimu,+ ana ake ndi atumiki ake chifukwa cha zolakwa zawo.+ Anthu amenewa komanso anthu okhala mu Yerusalemu ndi anthu a mu Yuda ndidzawagwetsera masoka onse amene ndanena.+ Ngakhale kuti ndawauza za masoka onsewa iwo sanamvere.’”’”+32 Pamenepo Yeremiya anatenga mpukutu wina ndi kuupereka kwa Baruki mlembi,+ mwana wa Neriya. Baruki analembamo mawu onse amene Yeremiya anamuuza,+ mawu onse amene anali mumpukutu umene Yehoyakimu mfumu ya Yuda anatentha.+ Mumpukutumo anawonjezeramo mawu ena ambiri ofanana ndi a mumpukutu woyamba uja.
Mawu a M'munsi
^ Umenewu ndi mwezi wa Kisilevu, dzina la mwezi wa 9 pakalendala yachiyuda imene anali kuigwiritsa ntchito atabwera kuchokera ku ukapolo. Mweziwu unali kuyamba chakumapeto kwa November mpaka pakati pa December. Onani Zakumapeto 13.


text:
Kodi N’zotheka Kukondana Mpaka Kalekale?
“Kuyaka [kwa chikondi] kuli ngati kuyaka kwa moto. Chikondicho ndi lawi la Ya.”—NYIMBO 8:6.
1, 2. (a) Kodi mfundo za m’Nyimbo ya Solomo zingathandize ndani? (b) N’chifukwa chiyani tikuyankha choncho? (Onani chithunzi pamwambapa.)
MKULU wina atangomaliza kukamba nkhani ya ukwati ankayang’anitsitsa banja latsopanolo likuvina ku phwando la ukwati. Mwamuna ndi mkaziyo ankayang’anizana monyandirana. Aliyense pa phwandolo ankaoneratu kuti akukondana kwambiri. Koma mkuluyo ankadzifunsa kuti: ‘Kodi banja limeneli likhalitsa? Kodi chikondi chawo chipitirira kapena chiyamba kuchepa zaka zikamadutsa?’ Kunena zoona, zimakhala zosangalatsa ngati mwamuna ndi mkazi wake amakondanabe ngakhale kuti akukumana ndi mavuto ena. Koma masiku ano mabanja ambiri akutha. Izi zimatichititsa kudzifunsa kuti: ‘Kodi n’zotheka kuti mwamuna ndi mkazi azikondana mpaka kalekale?’
2 Ngakhale nthawi ya Mfumu Solomo, anthu ambiri sankakondana kwenikweni. Pofotokoza mmene zinalili pa nthawiyo, Solomo analemba kuti: “Pa anthu 1,000, ndapezapo mwamuna mmodzi yekha wowongoka mtima, koma pa anthu onsewa sindinapezepo mkazi wowongoka mtima. Zimene ndapeza n’zakuti, Mulungu woona anapanga anthu owongoka mtima, koma anthuwo asankha njira zina zambirimbiri.” (Mlal. 7:26-29) Akazi amitundu ina olambira Baala anasokoneza kwambiri mu Isiraeli moti zinali zovuta kuti Solomo apeze mwamuna kapena mkazi wakhalidwe labwino. * Koma ndakatulo imene Solomo analemba zaka 20 asanalembe mawu amenewa, imasonyeza kuti n’zotheka kuti mwamuna ndi mkazi akhale ndi chikondi chenicheni. Ndakatuloyi imafotokoza bwino chikondichi komanso zimene anthu amachita pochisonyeza. Kaya tili pa banja kapena ayi, tikhoza kuphunzira zambiri m’Nyimbo ya Solomo.
N’ZOTHEKA KUKHALA NDI CHIKONDI CHENICHENI
3. N’chifukwa chiyani tinganene kuti n’zotheka kuti mwamuna ndi mkazi azikondana mpaka kalekale?
3 Werengani Nyimbo ya Solomo 8:6. Lembali likufotokoza kuti chikondi ndi “lawi la Ya.” Mawu amenewa ndi oyenera chifukwa chakuti Yehova ndi amene anayambitsa chikondi ngati chimenechi. Iye anapanga munthu m’chifaniziro chake, choncho anthu amatha kukondana. (Gen. 1:26, 27) Mulungu anapereka Hava kwa Adamu ndipo Adamuyo anasangalala kwambiri moti ananena ndakatulo. Hava anapangidwa kuchokera ku nthiti ya Adamu ndipo Adamuyo ayenera kuti ankamukonda kwambiri. (Gen. 2:21-23) Popeza Yehova analenga anthu kuti azikondana n’zotheka kuti mwamuna ndi mkazi azikondana mpaka kalekale.
4, 5. Fotokozani mwachidule nkhani ya mu Nyimbo ya Solomo.
4 Nyimbo ya Solomo imafotokoza bwino kwambiri chikondi chenicheni chimene mwamuna ndi mkazi angakhale nacho. Nyimboyi ndi yonena za mtsikana wochokera m’mudzi wa Sunemu, kapena kuti Sulemu, ndi mnyamata wina amene anali m’busa. Imafotokoza kuti anthu awiriwa ankakondana kwambiri. Ndiyeno mtsikanayu ankalondera munda umene unali pafupi ndi msasa wa Mfumu Solomo. Mfumuyi itaona kuti mtsikanayo anali wokongola kwambiri inamuitanitsa. Koma zinali zoonekeratu kuti mtsikanayo ankakonda kwambiri m’busayo. Solomo anayesetsa kumukopa koma iye anasonyeza kuti ankalakalaka kukhala ndi mnyamata amene ankamukondayo. (Nyimbo 1:4-14) Ndiyeno mnyamatayo anapeza njira yolowera m’msasamo ndipo analankhulana mawu achikondi ndi mtsikanayo.—Nyimbo 1:15-17.
5 Solomo anabwerera ku Yerusalemu limodzi ndi mtsikanayo ndipo m’busayo anawatsatira. (Nyimbo 4:1-5, 8, 9) Zonse zimene Solomo anachita pokopa mtsikanayo zinangopita pachabe. (Nyimbo 6:4-7; 7:1-10) Kenako mfumuyo inalola kuti mtsikanayo abwerere kwawo. Ndiyeno nyimboyo imatha ndi mawu a mtsikanayo opempha kuti mnyamata amene ankamukondayo abwere msanga “ngati insa.”—Nyimbo 8:14.
6. N’chifukwa chiyani zimavuta kudziwa amene akulankhula mu Nyimbo ya Solomo?
6 Nyimbo ya Solomo ndi yabwino ndipo Baibulo limanena kuti ndi “nyimbo yokoma kwambiri.” (Nyimbo 1:1) Koma zimavuta kudziwa amene akulankhula chifukwa chakuti Solomo sanalembe olankhulawo. N’kutheka kuti sanawatchule pofuna kuti nyimboyo ndiponso ndakatulo yake ikhale yokoma kwambiri. Komabe timatha kudziwa anthu amene akulankhula chifukwa cha zimene akunena.
“CHIKONDI CHIMENE UMANDISONYEZA CHIMAPOSA VINYO”
7, 8. Fotokozani mawu ena osonyeza chikondi amene ali m’Nyimbo ya Solomo.
7 Nyimbo ya Solomo imafotokoza mawu achikondi amene mtsikanayu ndi m’busa uja ankauzana. Zimene zalembedwazo n’zimene anthu ankachita kuderalo zaka 3,000 zapitazo. Choncho masiku ano tingadabwe nazo komabe tikhoza kumvetsa mmene ankamvera mumtima mwawo. Mwachitsanzo, mnyamatayo anati maso a mtsikanayo ndi okongola “ngati maso a njiwa.” (Nyimbo 1:15) Nayenso mtsikanayo anati maso a mnyamatayo ndi okongola ngati njiwa zenizenizo. (Werengani Nyimbo ya Solomo 5:12.) Apa ankatanthauza kuti mbali yakuda ya maso a mnyamatayo inali ngati njiwa ndipo mbali yoyera inkaoneka ngati mkaka umene njiwazo zinkasambiramo.
8 Koma sikuti anthuwa ankangochemerera maonekedwe okha. Mwachitsanzo, mnyamatayo ananenanso za mawu a mtsikanayo. (Werengani Nyimbo ya Solomo 4:7, 11.) Iye anati milomo yake “imangokhalira kukha uchi wapachisa.” Anatchula za uchi wapachisa chifukwa umakhala wokoma kuposa umene wapitidwa mphepo. Ndipo pamene ananena kuti “uchi ndi mkaka zili kuseri kwa lilime” lake, ankatanthauza kuti mawu ake ndi abwino ndiponso okoma ngati uchi ndi mkaka. Choncho pamene m’busayo anauza mtsikanayo kuti “ndiwe wokongola paliponse, . . . ndipo mwa iwe mulibe chilema chilichonse,” sankangonena za maonekedwe ake okha.
9. (a Kodi anthu okwatirana ayenera kusonyezana chikondi chotani? (b) Kodi kusonyezana chikondi m’banja n’kofunika bwanji?
9 Atumiki a Yehova saona ukwati ngati pangano la bizinezi. Amaona kuti mwamuna ndi mkazi amafunika kukondana kwambiri. Koma kodi chikondi chawo chiyenera kukhala chotani? Paja chikondi chilipo chamitundumitundu. Pali china chimene anthu amachisonyeza chifukwa chotsatira mfundo za m’Baibulo. (1 Yoh. 4:8) China n’chimene anthu amasonyezana chifukwa choti ali pachibale. China n’chimene munthu amasonyeza mnzake wapamtima. (Yoh. 11:3) Ndipo china n’chimene chimakhala pakati pa mwamuna ndi mkazi. (Miy. 5:15-20) Ndiyeno chikondi chimene tikunena kuti Akhristu okwatirana azisonyezana chiyenera kukhala cha mitundu yonseyi. Koma munthu sangadziwe zoti amakondedwa ngati sasonyezedwa chikondicho. Choncho si bwino kutanganidwa kwambiri mpaka kusowa mpata wosonyezana chikondi. Anthu akamasonyezana chikondi, banja limakhala losangalala komanso lotetezeka. M’mayiko ena, makolo ndi amene amasankhira ana awo mwamuna kapena mkazi ndipo anawo amalowa m’banja asakudziwana bwinobwino. Choncho akamayamba kudziwana bwino ayenera kusonyezana chikondi. Izi zikhoza kuthandiza kuti ubwenzi wawo ulimbe.
10. Kodi kukumbukira chikondi chimene wina anakusonyezani kumathandiza bwanji?
10 Kusonyezana chikondi m’banja kulinso ndi ubwino wina. Solomo analonjeza mtsikana uja kuti amupangira zokongoletsa “zagolide zokhala ndi mikanda yasiliva.” Iye ankamuchemereranso kuti anali “wokongola ngati mwezi wathunthu, wosadetsedwa ngati dzuwa lowala.” (Nyimbo 1:9-11; 6:10) Koma mtsikanayo anakhalabe wokhulupirika kwa m’busa uja. Kodi n’chiyani chinkamulimbikitsa pamene anasiyanitsidwa ndi mnyamatayo? Iye ankalimba mtima akakumbukira mmene mnyamatayo ankamusonyezera chikondi. (Werengani Nyimbo ya Solomo 1:2, 3.) Iye ankaona kuti chikondi chake ‘chinkaposa vinyo’ amene amasangalatsa mtima ndipo dzina lake linkamukhazika mtima m’malo ngati ‘amuthira pamutu mafuta onunkhira bwino.’ (Sal. 23:5; 104:15) Munthu amakonda kwambiri mnzake ngati amakumbukira chikondi chimene anamusonyeza. Choncho anthu amene ali pa banja ayenera kusonyezana chikondi nthawi ndi nthawi.
‘MUSAYESE KUDZUTSA CHIKONDI MPAKA PAMENE CHIKONDICHO CHIFUNIRE’
11. Kodi Akhristu amene sali pa banja angaphunzire chiyani pa zimene mtsikana uja ananena?
11 Nyimbo ya Solomo ili ndi mfundo zimene zingathandizenso Akhristu amene sali pa banja, makamaka amene akufuna kukhala pa banja. Mtsikana uja sankakonda Solomo ndipo analumbiritsa akazi a kunyumba yachifumu kuti: “Musayese kudzutsa chikondi mwa ine mpaka pamene chikondicho chifunire.” (Nyimbo 2:7; 3:5) Si bwino kungoyamba chibwenzi ndi munthu wina aliyense amene wapezeka. Mkhristu amene akufuna kukhala pa banja angachite bwino kudikira mpaka atapeza munthu amene angamukonde kwambiri.
12. N’chifukwa chiyani mtsikana uja ankakonda kwambiri m’busayo?
12 N’chifukwa chiyani mtsikana uja ankakonda m’busayo? N’zoona kuti mnyamatayo anali wooneka bwino ngati “mbawala,” manja ake anali ngati ‘agolide’ ndipo miyendo yake inali yamphamvu ngati “zipilala zamiyala ya mabo.” Koma sikuti mnyamatayo anangokhala wamphamvu ndi wooneka bwino basi. Mtsikanayo ankadziwa kuti mnyamatayo ankakonda Yehova ndipo anali ndi makhalidwe abwino. M’pake kuti ankamuona kuti anali ngati “mtengo wa maapozi pakati pa mitengo ya m’nkhalango.”—Nyimbo 2:3, 9; 5:14, 15.
13. N’chifukwa chiyani m’busayo ankakonda kwambiri mtsikana uja?
13 N’zoona kuti mtsikanayo analinso wokongola kwambiri. Paja Solomo anakopeka naye ngakhale kuti pa nthawiyo anali ndi “mafumukazi 60, adzakazi 80 ndi atsikana osawerengeka.” Koma mtsikanayo ankadziona ngati “duwa lonyozeka la m’chigwa cha m’mphepete mwa nyanja.” Iye anali wodzichepetsa kwambiri ndipo ankakonda Yehova. N’chifukwa chake m’busayo ankamuona ngati “duwa pakati pa zitsamba zaminga.”—Nyimbo 2:1, 2; 6:8.
14. Kodi Akhristu amene akufuna kukhala pa banja angaphunzire chiyani m’Nyimbo ya Solomo?
14 M’Mawu a Mulungu muli malangizo osapita m’mbali akuti Akhristu ayenera kukwatira kapena kukwatiwa “mwa Ambuye.” (1 Akor. 7:39) Mkhristu amene akufuna kukhala pa banja sayenera kuyamba chibwenzi ndi munthu wosakhulupirira koma mtumiki wa Yehova wokhulupirika. Kuti banja liziyenda bwino komanso lizitumikira Yehova mogwirizana, anthu onse ayenera kukonda Mulungu ndiponso kukhala ndi chikhulupiriro cholimba. Choncho ngati mukufuna kukhala pa banja, muyenera kutsanzira m’busayu ndi mtsikanayo n’kumayang’ana makhalidwe amenewa.
MKWATIBWI WANGA “ALI NGATI MUNDA WOTCHINGIDWA NDI MPANDA”
15. Kodi Akhristu amene sali pa banja angaphunzire chiyani kwa mtsikanayu?
15 Werengani Nyimbo ya Solomo 4:12. N’chifukwa chiyani m’busa uja ananena kuti mtsikana wake anali ngati “munda wotchingidwa ndi mpanda”? Mpanda umachititsa kuti anthu asalowe m’munda mwachisawawa koma azidzera pakhomo limene limakhomedwa. Mtsikana wa m’nyimboyi anali ngati munda umenewu chifukwa chakuti sankalola kukopana ndi amuna ena koma ankakonda m’busa yekhayu. Iye sanakopeke ndi zimene mfumu ija inkachita. Apa anasonyeza kuti ali ngati “khoma” osati “chitseko” chimene chimangotsegukatseguka. (Nyimbo 8:8-10) Akhristu amene sali pa banja ayeneranso kukondana ndi munthu amene adzakwatirane naye yekha.
16. Kodi Akhristu amene ali pa chibwenzi angaphunzire chiyani m’Nyimbo ya Solomo?
16 Tsiku lina kutacha bwino, m’busayo anapempha kuti apite koyenda ndi mtsikanayu koma azichimwene ake sanalole. M’malomwake anamuuza kuti azikalondera munda wa mpesa. Sikuti ankamukayikira kuti akachita zoipa. Iwo ankafuna kuteteza mlongo wawoyo kuti asapezeke pamalo amene angayesedwe. (Nyimbo 1:6; 2:10-15) Akhristu amene ali pa chibwenzi ayenera kusamalanso kuti asachite zosayenera. Choncho si bwino kukhala awiriwiri kwaokha. N’zoona kuti akhoza kusonyezana chikondi moyenerera koma si bwino kukhala pamalo amene angayesedwe.
17, 18. Kodi kukambirana Nyimbo ya Solomo kwakuthandizani bwanji?
17 Akhristu ambiri akamalowa m’banja amakhala akukondana kwambiri. Koma tiyenera kukumbukira kuti Yehova ndi amene anayambitsa ukwati ndipo suyenera kutha. Choncho tiyenera kuyesetsa kuti chikondi, chomwe chimatchedwa “lawi la Ya,” chiziyakabe.—Maliko 10:6-9.
18 Pofuna kulowa m’banja, ndi bwino kufufuza munthu amene tingamukonde ndi mtima wonse ndipo chikondi chake chiyenera kukhala ngati moto wosazimitsika. Kaya mukufuna kulowa m’banja kapena mwalowa kale, taona kuti n’zotheka kukhala ndi chikondi chenicheni chomwe ndi “lawi la Ya.”—Nyimbo 8:6.
^ ndime 2 Onani Nsanja ya Olonda ya January 15, 2007, tsamba 31.


text:
Nkhani 80: Anthu a Mulungu Atuluka M’Babulo
PAFUPI-FUPI zaka ziwiri zapitapo chigonjetsedwere Babulo ndi Amedi ndi Aperisi. Ndipo onani zimene zikuchitika tsopano! Aisrayeli akuchoka ku Babulo. Kodi anamasuka motani? Ndani akuwalola kupita?
Koresi, mfumu ya Perisiya ndiyo. Kale-kale Koresi asanabadwe, Yehova anachititsa mneneri wake Yesaya kulemba za iye kuti: ‘Udzachita zimene ndikufuna kuti uchite. Zipata zidzakhala chitsegukire kuti ulande mzinda’wo.’ Ndipo Koresi anatsogolera m’kulanda Babulo. Amedi ndi Aperisi analowa mu mzinda’wo usiku kulowera pa zipata zimene zinasiyidwa zosatseka.
Koma mneneri wa Yehova Yesaya ananena’nso kuti Koresi adzalamulira kuti Yerusalemu ndi kachisi wake zimangidwe’nso. Kodi Koresi anapereka lamulo limene’li? Inde. Nazi zimene iye akuuza Aisrayeli: ‘Pitani, tsopano, ku Yerusalemu ndi kukamanga kachisi wa Yehova, Mulungu wanu.’ Ndipo ndizo zimene Aisrayeli akumka kukachita.
Koma si Aisrayeli onse m’Babulo akatha kuyenda ulendo wautali wobwerera ku Yerusalemu’wo. Ndi ulendo wautali kwambiri wa mamailo pafupi-fupi 500 (makilomita 800) ndipo ambiri ngokalamba kapena odwala kwambiri kosati n’kuyenda kutali. Ndipo pali zifukwa zina zimene ena sakumkera. Koresi akuuza awo amene sakumka kuti: ‘Patsani siliva ndi golidi ndi mphatso zina awo amene akubwerera kukamanga Yerusalemu ndi kachisi wake.’
Chotero mphatso zambiri zikuperekedwa kwa iwo amene akubwerera ku Yerusalemu. Ndipo’nso, Koresi akuwapatsa mbale ndi zikho zimene Nebukadinezara anazitenga m’kachisi pamene anaononga Yerusalemu. Anthu’wo ali ndi zinthu zonyamula zochuluka pobwerera.
Atayenda kwa pafupi-fupi miyezi inai, iwo akufika ku Yerusalemu pa nthawi yake. Zangokwana zaka 70 chiyambire pamene mzinda’wo unaonongedwa, ndipo dziko’lo linasiyidwa labwinja kotheratu. Koma ngakhale Aisrayeli abwerera ku dziko lakwao adzakhala ndi nthawi zobvuta, monga momwe tidzaonera.
Yesaya 44:28; 45:1-4; Ezara 1:1-11.
Mafunso
- Monga momwe asonyezera m’chithunzichi, kodi Aisrayeli akuchita chiyani?
- Kodi Koresi anakwaniritsa bwanji ulosi wa Yehova umene ananena kudzera mwa Yesaya?
- Kodi Koresi akuuza Aisrayeli amene sangathe kubwerera ku Yerusalemu kuti achite chiyani?
- Kodi n’chiyani chimene Koresi akupatsa anthuwo kuti atenge popita ku Yerusalemu?
- Kodi zikuwatengera Aisrayeliwo nthaŵi yaitali bwanji kuti afike ku Yerusalemu?
- Kodi patha zaka zingati kuchokera pamene dzikolo linasiyidwa labwinja kotheratu?
Mafunso ena
- Ŵerengani Yesaya 44:28 ndi 45:1-4.
Kodi Yehova anatsimikiza bwanji kuti ulosi wokhudza Koresi udzakwaniritsidwa? (Yes. 55:10, 11; Aroma 4:17)
Kodi ulosi wa Yesaya wokhudza Koresi umasonyeza chiyani za mphamvu ya Yehova Mulungu yotha kuneneratu za m’tsogolo? (Yes. 42:9; 45:21; 46:10, 11; 2 Pet. 1:20)
- Ŵerengani Ezara 1:1-11.
Potsatira chitsanzo cha anthu amene sanathe kubwerera ku Yerusalemu, kodi ifeyo masiku ano ‘tingalimbitse’ motani “manja” a anthu amene atha kuyamba utumiki wa nthaŵi zonse? (Ezara 1:4, 6; Aroma 12:13; Akol. 4:12)


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
1 Chiyambi cha uthenga wabwino wonena za Yesu Khristu:
2 Monga mmene analembera m’buku la mneneri Yesaya kuti: “(Taona! Ine ndikutumiza mthenga wanga pamaso pako, amene adzakonza njira yako.)+
3 Tamverani! Winawake akufuula m’chipululu kuti, ‘Konzani njira ya Yehova anthu inu, wongolani misewu yake,’”+
4 Yohane m’batizi anafika m’chipululu, ndipo anali kulalikira za ubatizo monga chizindikiro cha kulapa kuti machimo akhululukidwe.+
5 Choncho onse okhala m’dera la Yudeya ndi onse okhala mu Yerusalemu anakhamukira kwa iye. Chotero iye anawabatiza mumtsinje wa Yorodano ndipo anthuwo anali kuulula machimo awo poyera.+
6 Yohane ameneyu anali kuvala chovala cha ubweya wa ngamila ndi lamba wachikopa m’chiuno mwake,+ ndipo anali kudya dzombe+ ndi uchi.+
7 Iye anali kulalikira kuti: “Pambuyo pangapa pakubwera winawake wamphamvu kuposa ine; ine sindili woyenera kuwerama ndi kumasula zingwe za nsapato zake.+
8 Ine ndakubatizani ndi madzi, koma iye adzakubatizani ndi mzimu woyera.”+
9 M’masiku amenewo, Yesu anabwera kuchokera ku Nazareti wa ku Galileya ndipo anabatizidwa ndi Yohane mu Yorodano.+
10 Atangovuuka m’madzimo, iye anaona kumwamba kukutseguka, ndiponso mzimu ukutsika ngati nkhunda kudzamutera.+
11 Pamenepo panamveka mawu ochokera kumwamba akuti: “Iwe ndiwe Mwana wanga wokondedwa, ndimakondwera nawe.”+
12 Nthawi yomweyo mzimuwo unamulimbikitsa kupita kuchipululu.+
13 Chotero iye anakhala m’chipululumo masiku 40,+ akuyesedwa ndi Satana.+ M’chipululumo munalinso nyama zakutchire. Pambuyo pake, angelo anam’tumikira.+
14 Tsopano Yohane ataponyedwa m’ndende, Yesu anapita ku Galileya+ kukalalikira uthenga wabwino wa Mulungu+
15 kuti: “Nthawi yoikidwiratu yakwaniritsidwa!+ Ufumu wa Mulungu wayandikira! Lapani+ anthu inu! Khulupirirani uthenga wabwino!”
16 Pamene anali kuyenda m’mbali mwa nyanja ya Galileya Yesu anaona Simoni+ ndi Andireya m’bale wake wa Simoni, akuponya maukonde awo m’nyanjamo, pakuti anali asodzi.+
17 Chotero Yesu anawauza kuti: “Nditsatireni, ndipo ndikusandutsani asodzi a anthu.”+
18 Nthawi yomweyo iwo anasiya maukonde awo n’kumutsatira.+
19 Atapita patsogolo pang’ono, anaona Yakobo mwana wa Zebedayo, ndi m’bale wake Yohane, ali mu ngalawa yawo akusoka maukonde awo.+
20 Nthawi yomweyo anawaitana. Iwonso anasiya bambo wawo Zebedayo m’ngalawamo limodzi ndi anthu aganyu, ndipo anam’tsatira.
21 Onsewo anachoka ndi kupita ku Kaperenao.+
Litangofika tsiku la sabata anakalowa m’sunagoge ndi kuyamba kuphunzitsa.
22 Mmenemo anthu anadabwa kwambiri ndi kaphunzitsidwe kake,+ chifukwa anali kuwaphunzitsa monga munthu wokhala ndi ulamuliro, osati monga alembi.+
23 Komanso pa nthawi yomweyo, m’sunagoge mwawomo munali munthu wogwidwa ndi mzimu wonyansa, ndipo munthuyo anafuula,+
24 kuti: “Kodi tili nanu chiyani, Yesu Mnazareti?+ Kodi mwabwera kudzatiwononga? Inetu ndikukudziwani+ bwino kwambiri, ndinu Woyera+ wa Mulungu.”+
25 Koma Yesu anadzudzula mzimuwo kuti: “Khala chete, ndipo tuluka mwa iye!”+
26 Pamenepo mzimu wonyansawo unam’tsalimitsa ndipo unafuula mokweza. Kenako unatuluka mwa munthuyo.+
27 Ataona zimenezi, anthu onse anazizwa kwambiri moti anayamba kukambirana kuti: “Kodi chimenechi n’chiyani? N’chiphunzitso chatsopano! Ngakhale mizimu yonyansa akuilamula mwamphamvu, ndipo ikumumvera.”+
28 Chotero mbiri yake inawanda mofulumira kwambiri m’chigawo chonse cha Galileya.+
29 Nthawi yomweyo iwo anatuluka m’sunagogemo ndi kupita kunyumba kwa Simoni+ ndi Andireya. Yakobo ndi Yohane nawonso anapita nawo.
30 Koma apongozi aakazi a Simoni+ anali chigonere, akudwala malungo.+ Mwamsanga iwo anamuuza za mayiyo.
31 Pamenepo iye anapita kumene kunali mayiyo n’kumuimiritsa, atamugwira dzanja. Atatero malungowo anatheratu+ moti mayiyo anayamba kuwatumikira.+
32 Chakumadzulo dzuwa litalowa, anthu anayamba kumubweretsera odwala onse+ ndi ogwidwa ziwanda,+
33 ndipo anthu onse a mumzindawo anasonkhana pakhomopo.
34 Choncho Yesu anachiritsa ambiri amene anali kudwala matenda osiyanasiyana,+ ndipo anatulutsa ziwanda zambiri. Koma sanalole kuti ziwandazo zilankhule, chifukwa zinali kum’dziwa kuti ndi Khristu.+
35 M’mawa kwambiri kukali mdima, Yesu anadzuka ndi kutuluka panja, ndipo anapita kumalo kopanda anthu.+ Kumeneko anayamba kupemphera.+
36 Koma Simoni ndi ena amene anali naye anam’funafuna
37 ndi kumupeza, ndipo anamuuza kuti: “Anthu onse akukufunafunani.”
38 Koma iye anawayankha kuti: “Tiyeni tipite kwina kumidzi yapafupi, kuti ndikalalikire+ kumenekonso, pakuti ndicho cholinga chimene ndinabwerera.”+
39 Iye anapitadi ndipo anali kulalikira m’masunagoge mwawo mu Galileya yense ndi kutulutsa ziwanda.+
40 Kumenekonso munthu wina wakhate anafika kwa iye, ndipo anagwada pansi ndi kum’dandaulira, kuti: “Ngati mukufuna, mukhoza kundiyeretsa.”+
41 Pamenepo anagwidwa chifundo,+ ndipo anatambasula dzanja lake n’kumukhudza. Kenako anamuuza kuti: “Ndikufuna. Khala woyera.”+
42 Nthawi yomweyo khate lakelo linatha, ndipo anakhala woyera.+
43 Kenako anamupatsa malangizo amphamvu, ndi kumuuza kuti apite nthawi yomweyo.
44 Anamuuza kuti: “Samala, usauze aliyense zimenezi, koma upite ukadzionetse kwa wansembe+ ndipo ukapereke zinthu zimene Mose analamula+ chifukwa cha kuyeretsedwa kwako, kuti zikhale umboni kwa iwo.”+
45 Koma atachoka, munthu uja anayamba kulengeza zimenezo paliponse ndi kufalitsa nkhaniyo m’madera ena, moti Yesu sanathenso kulowa mumzinda uliwonse moonekera, koma anapitiriza kukhala kunja kopanda anthu. Komabe anthu anali kubwerabe kuchokera kumbali zonse.+
Patsani ena
Patsani ena
Maliko 1
Baibulo la Dziko Latsopano la Malemba Opatulika
https://www.jw.org/finder?docid=1011452&Book=41&Chapter=1&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D41%26Chapter%3D1%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
CHIGAWO CHACHINAYI
“Mulungu Ndiye Chikondi”
Pa makhalidwe onse a Yehova, khalidwe lake lalikulu kwambiri ndi chikondi. Ndilonso khalidwe lokondweretsa kwambiri. Pamene tikuphunzira mbali zina zosangalatsa za khalidwe lochititsa kaso limeneli, tiona chifukwa chake Baibulo limanena kuti “Mulungu ndiye chikondi.”—1 Yohane 4:8.
M'CHIGAWO ICHI
MUTU 23
“Anayamba iye Kutikonda”
Kodi mawu akuti ‘Mulungu ndi chikondi’ amatanthauza chiyani kwenikweni?
MUTU 24
Palibe ‘Chingatisiyanitse ndi Chikondi cha Mulungu’
Tsutsani bodza lakuti Mulungu sakukondani ndiponso kuti ndinu osafunika kwa iye.
MUTU 25
“Mtima Wachifundo wa Mulungu Wathu”
Kodi Yehova amamva bwanji akamakuonani inuyo mofanana ndi mmene mayi amachitira ndi mwana wake?
MUTU 26
Mulungu “Wokhululukira”
Ngati Mulungu amakumbukira chilichonse ndiye zimatheka bwanji kuti azikhululuka ndiponso kuiwalako zimene tinalakwitsa?
MUTU 27
“Ubwino Wake ndi Waukulu Ndithu”
Kodi ubwino wa Mulungu umatanthauza chiyani kwenikweni?
GAWO 28
“Inu Nokha Ndinu Wokhulupirika”
N’chifukwa chiyani khalidwe lomwe Mulungu ali nalo la kukhulupirika limaposa khalidwe lake la kukhala wodalirika?
MUTU 29
“Kuzindikira Chikondi cha Kristu”
Mbali zitatu za chikondi cha Khristu zimasonyeza bwino chikondo cha Yehova.
MUTU 30
“Yendani M’chikondi”
Lemba la 1 Akorinto 14 limasonyeza njira zimene tingasonyezere chikondichi.


text:
Kodi Baibulo Limanena Zotani?
Kodi Mulungu ndi amene amachititsa kuti tizivutika?
Kodi mungayankhe bwanji?
Inde
Ayi
Mwina
Zimene Baibulo limanena
“Mulungu woona sangachite zoipa m’pang’ono pomwe, ndipo Wamphamvuyonse sangachite zinthu zopanda chilungamo ngakhale pang’ono.” (Yobu 34:10) Mulungu si amene amachititsa zinthu zoipa komanso mavuto amene timakumana nawo.
Mfundo zinanso zomwe Baibulo limanena
Satana Mdyerekezi, yemwe ndi ‘wolamulira wa dzikoli,’ ndi amene amachititsa mavuto ambiri.—Yohane 14:30.
Anthu amakumananso ndi mavuto chifukwa chosasankha zinthu mwanzeru.—Yakobo 1:14, 15.
Kodi mavutowa adzatha?
Anthu ena amakhulupirira kuti anthu akhoza kuthetsa mavuto ngati atamachita zinthu limodzi polimbana ndi mavutowo, pomwe ena amaona kuti n’zosatheka kuti zinthu zisinthe kwambiri m’dzikoli. Kodi inuyo mukuganiza bwanji?
Zimene Baibulo limanena
Mulungu adzathetsa mavuto. Baibulo limati: “Imfa sidzakhalaponso. Sipadzakhalanso kulira, kapena kubuula, ngakhale kupweteka.”—Chivumbulutso 21:3, 4.
Mfundo zinanso zomwe Baibulo limanena
Mulungu adzagwiritsa ntchito Yesu kuti athetse mavuto onse amene Mdyerekezi wachititsa.—1 Yohane 3:8.
Anthu abwino adzakhala mwamtendere padzikoli mpaka kalekale.—Salimo 37:9-11, 29.
Onaninso
Kodi Zoona Zenizeni za Mulungu N’zotani?
Kodi inuyo mumaona kuti Mulungu amakuganizirani? Werengani nkhaniyi kuti mudziwe makhalidwe a Mulungu komanso zimene mungachite kuti mumuyandikire.


text:
MFUNDO ZAKALE KOMA ZOTHANDIZABE MASIKU ANO
Musamade Nkhawa
MFUNDO YA M’BAIBULO: “Lekani kudera nkhawa moyo wanu.”—Mateyu 6:25.
Kodi mfundoyi imatanthauza chiyani? Yesu anayankhula mawuwa pa ulaliki wina womwe unachitikira paphiri. Buku lina lotanthauzira mawu a m’Baibulo, linanena kuti mawu achigiriki amene anawamasulira kuti “kudera nkhawa,” angatanthauze “zimene munthu amachita akamakumana ndi mavuto monga umphawi komanso njala.” Kuwonjezera pamenepa nthawi zambiri anthu amada nkhawa akaganizira zimene zidzawachitikire m’tsogolo. N’zoona kuti si kulakwa kumaganizira kwambiri za achibale athu ndiponso mmene tingapezere ndalama zogulira zinthu zofunika. (Afilipi 2:20) Komabe, Yesu ananena mawu akuti “lekani kudera nkhawa,” chifukwa sankafuna kuti otsatira ake azida nkhawa ndi zinthu zomwe sizinachitike n’komwe kuopera kuti angamakhale osasangalala.—Mateyu 6:31, 34.
Kodi mfundoyi ndi yothandiza masiku ano? Malangizowa ndi othandiza kwambiri ngakhale masiku ano. Tikunena zimenezi chifukwa mabuku ena amanena kuti munthu amene amangokhalira kuda nkhawa amadwaladwala. Amadwala matenda monga “zilonda za m’mimba, matenda a mtima komanso chifuwa cha mphumu [kapena kuti asima].”
Yesu anatchula chifukwa chimene chingatithandize kuti tisamade nkhawa. Anasonyeza kuti kuda nkhawa sikungatithandize chilichonse. Iye anafunsa kuti: “Ndani wa inu amene angatalikitse moyo wake pang’ono pokha mwa kuda nkhawa?” (Mateyu 6:27) Zimenezi n’zoona chifukwa zinthu zina zimene timada nazo nkhawa sizingachitike n’komwe. Katswiri wina wa maphunziro anati: “Kumangodera nkhawa zam’tsogolo n’kutaya nthawi. Mwina zimene tikudera nkhawazo sizichitika n’komwe.”
Kodi tingatani kuti tisamangokhalira kuda nkhawa? Choyamba, tiyenera kumadalira kwambiri Mulungu. Baibulo limanena kuti Mulungu amadyetsa mbalame komanso amaveka maluwa. Choncho sangalephere kuthandiza anthu amene amamulambira kuti azipeza zinthu zofunikira pa moyo. (Mateyu 6:25, 26, 28-30) Chachiwiri, ngati mwakumana ndi vuto linalake, musamakhale ndi nkhawa kuti vutolo lidzachitikanso mawa. Yesu anati: “Musamade nkhawa za tsiku lotsatira, chifukwa tsiku lotsatira lidzakhala ndi zodetsa nkhawa zakenso.” Mwina nanunso mumavomereza mfundo yakuti, “zoipa za tsiku lililonse n’zokwanira pa tsikulo.”—Mateyu 6:34.
Choncho taona kuti kutsatira malangizo a Yesu kungatithandize kuti tisamadwaledwale chifukwa cha nkhawa. Kuwonjezera pamenepa timakhala ndi mtendere wa mumtima womwe Baibulo limautchula kuti “mtendere wa Mulungu.”—Afilipi 4:6, 7.
Onaninso
Muzikhulupirira Mulungu
Werengani kuti mudziwe mmene mungapindulire chifukwa chodziwa Mulungu ngati mnzanu wapamtima.


text:
NSANJA YA OLONDA (YOPHUNZIRA) MARCH 2014
Magazini ino ikufotokoza zimene zingatithandize kukhalabe ndi mtima wodzipereka komanso kuti tisamadzione ngati achabechabe. Mulinso nkhani yomwe ikufotokoza zimene tingachite posamalira Akhristu anzathu komanso achibale okalamba.
Kodi Tingathandize Bwanji Achibale Omwe Si Mboni?
Kodi tikuphunzira chiyani pa zimene Yesu anachitira achibale ake? Kodi tingalalikire bwanji kwa achibale athu amene ali m’chipembedzo china kapena amene sapembedza n’komwe?
Kodi Tingatani Kuti Tikhalebe ndi Mtima Wodzipereka?
Tili ndi mdani amene angatilepheretse mwaukathyali kusonyeza mtima wodzipereka. Nkhaniyi ikunena za mdani ameneyu komanso mmene tingamugonjetsere pogwiritsa ntchito Baibulo.
Kodi Tingatani Kuti Tikhalebe Osangalala?
N’chifukwa chiyani anthu ambiri sasangalala? Nkhaniyi ikusonyeza kuti Baibulo lingatithandize kuti tisamadzione ngati achabechabe.
Kulambira kwa Pabanja Kuzikhala Kosangalatsa
Werengani nkhaniyi kuti mudziwe mmene abale ena amachitira Kulambira kwa Pabanja m’mayiko osiyanasiyana kuti nanunso muone zimene mungamachite.
Muzilemekeza Anthu Achikulire
Werengani nkhaniyi kuti muone mmene Mulungu amaonera anthu achikulire. Kodi ana amene ali ndi makolo okalamba ali ndi udindo wotani? Kodi mpingo ungasonyeze bwanji kuti umalemekeza achikulire?
Kodi Achikulire Tingawasamalire Bwanji?
Makolo achikulire ayenera kukambirana ndi ana awo zimene angachite pokonzekera “masiku oipa.” Kodi angathane bwanji ndi mavuto obwera chifukwa cha ukalamba?
Mawu Anu “Asakhale Inde Kenako Ayi”
Akhristu ayenera kuchita zimene alonjeza osati kunena kuti “inde kenako ayi.” Koma bwanji ngati pachitika zinthu zina ndipo tifunika kusintha pulogalamu? Tiyenera kutsanzira Paulo pa nkhani imeneyi.


text:
GALAMUKANI! JULY 2015
Kodi Mumatani Mukakumana ndi Mavuto?
Kodi pa moyo wanu mwakumana ndi zinthu zimene simunkayembekezera? Magaziniyi ikufotokoza zimene zingakuthandizeni.
Kodi Mumatani Mukakumana ndi Mavuto?
Musataye mtima ngati mwakumana ndi mavuto osayembekezereka.
Vuto Limene Limakhalapo: Zinthu Zina Simungazisinthe
Onani zinthu 4 zimene zingakuthandizeni ngati mwakumana ndi vuto loti simungalisinthe.
Vuto Limene Limakhalapo: Kupanikizika
Mukamayesa kuchita zonse nokha mukhoza kulephera kuchita chilichonse. Kodi mungatani kuti musamapanikizike?
Vuto Limene Limakhalapo: Kukhala Wosasangalala
Kodi mungatani ngati mukuvutika chifukwa cha nkhawa, kukwiya kapena kukhumudwa? Onani zimene mungachite.
Kodi Mumatani Mukakumana ndi Mavuto?
N’zotheka kudziwa zochita mukakumana ndi mavuto.
Dziko la Mongolia
Moyo wa anthu ambiri ku Mongolia ndi wongoyendayenda koma amalandira bwino alendo.
Kodi Mungatani Ngati Chibwenzi Chatha?
N’chiyani chingakuthandizeni ngati chibwenzi chanu chatha?
Ntchito
Kodi mungasankhe bwanji ntchito?
Kodi Mukudziwa Zotani pa Nkhani ya Malungo?
Mukhoza kudziteteza ngati mumakhala kapena mukupita kudziko limene kuli malungo.
Nsagwada za Ng’ona
Ng’ona ikaluma, mphamvu zake tingaziyerekezere ndi mphamvu za kuluma kwa mkango ndiyeno n’kuziwirikiza katatu. Koma nsagwada za ng’ona zikakhudzidwa ndi zinazake ng’onayo imamva mwamsanga kuposa mmene munthu amamvera chala chikakhudzidwa. Kodi izi zimatheka bwanji?
Zina zimene zili pawebusaiti
Kodi Ndingatani Kuti Ndisamangokhala Wokhumudwa?
Dziwani zimene mungachite ngati nthawi zonse mumangokhala wokhumudwa.
Phunziro 4: Kuba N’koipa
Kodi Mulungu amakuona bwanji kuba? Werengani Ekisodo 20:15. Onerani vidiyoyi kuti mudziwe zambiri limodzi ndi Kalebe.